AMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Polish Portuguese Punjabi Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nMAKANI AAYEEME AMUTWE UULI ACIVWUMBYO | INO KUZWIDILILA KWINI-KWINI CAAMBA NZI?\nBbaibbele lilatwaambila cini ncocaamba kuzwidilila. Taliyiisyi kuti mbantu buyo basyoonto balaacoolwe ibakonzya kuzwidilila. Alimwi talyaambi mbuli mbwaamba mabbuku aambi kuti, ikuti naa watobela nzyoyeeya, zyoonse nzyoyanda ziyoocitika. Muzeezo ooyu—kanji-kanji ngobapegwa bana nobacili baniini—ulalangilwa kumutyompya.\nMasimpe ngakuti, muntu uuli woonse ulakonzya kuzwidilila—pele kuyandika kubeleka canguzu. Amulange-lange njiisyo zitobela.\n“Muntu uuyandisya mali takonzyi kukuta mali, ayooyo uuyandisya imbono takonzyi kukuta impindu.”—Mukambausi 5:10.\nNCOCAAMBA. Ikuba aazintu zinji tacaambi kuti muyookkutila. Muciindi caboobo, ciletela mapenzi. Ba Dr. Jean M. Twenge mubbuku lyabo litegwa Generation Me, bakalemba kuti: “Bantu ibayandisya mali balalangilwa kulibilika akutyompwa kwiinda bantu bayandisya kuba azilongwe ziyumu abantu bamwi. Buvwuntauzi kanji-kanji butondezya kuti mali taakonzyi kupa muntu kuba aalukkomano, nokuba kuti wajana zyoonse nzyoyanda, mali taapi kukkutila.”\nNCOMUKONZYA KUCITA. Amulibikkile mbaakani yakujana zintu zigwasya kapati kwiinda lubono. Jesu wakaamba kuti: “Amucenjele akulikasya kubulyato buli boonse, nkaambo nokuba kuti muntu kajisi zyintu zinji buti, ibuumi bwakwe tabuzwi kuzyintu eezyo nzyajisi.”—Luka 12:15.\n“Kulisumpula kulazulwida lunyonyooko, akamikami kali kunembo lyakuwa.”—Tusimpi 16:18.\nNCOCAAMBA. Kuyandisya kuba ampuwo alimwi akulisumpula tazikamugwasyi kuzwidilila. Alimwi buya, ibbuku litegwa Good to Great lyaamba kuti balupati-pati mumakkampani ibakatola ciindi cilamfwu kuzwidilila “inga balalicesya. Pele kweezyanisya amakkampani aamwi, balupati-pati ibabalilwa ku 66 pesenti bakali kulisumpula calo cakapa kuti kkampani izumanane kutaba ampuwo mbotu naa kuwa.” Ino twiiya nzi aawa? Twiiya kuti kubikkila buyo maano kuzintu nzyotuyandika kulakonzya kupa kuti tutazwidilili.\nNCOMUKONZYA KUCITA. Muciindi cakuliyandawida zina mbotu, amubelekele aakulicesya. Bbaibbele lyaamba kuti: “Ikuti naa umwi uyeeya kuti ulayandika kapati kakuli kunyina ambwabede, ulalyeena lwakwe mwini”—ooku takuli kuzwidilila!—Bagalatiya 6:3.\n‘Taakwe cintu cibotu kwiinda eci: muntu . . . alikondezye mumilimo yakwe.’—Mukambausi 2:24.\nNCOCAAMBA. Ikuti kamubeleka kabotu milimo, muyookkomana kapati amulimo ngomucita. Mubbuku lyabo litegwa Teach Your Children Well, ba Madeline Levine bakalemba kuti: “Ikucita kabotu mucintu cimwi cipa kuti muntu alimvwe kuti wazwidilila alimwi kubeleka canguzu akuzumanana cipa kuti muntu acite kabotu.” Eeci cilabikkilizya akuliyumya ciindi zintu nozyakatazya.\nNCOMUKONZYA KUCITA. Amubeleke canguzu kutegwa muzwidilile, alimwi mutatyompwi ciindi nokuli buyumuyumu. Ikuti kamujisi bana, amubape (kweelana aciimo cabo alimwi anguzu nzyobajisi) coolwe cakulanganya mapenzi aabo. Mutanoofwambaani kulanganya mapenzi aabo oonse. Bakubusi balajana lukkomano lwini-lwini—akuba aluzyibo lukonzya kubagwasya baakukomena—ciindi nobaliyumya.\n“Mubwa uucipona mubotu kwiinda mulavu uufwide.”—Mukambausi 9:4.\nNCOCAAMBA. Ikuti kamujisi mulimo, mulimo wanu weelede kuba cibeela cabuumi bwanu pele kutali buumi bwanu boonse. Sena muyoolimvwa kuti mwazwidilila ikuti kamucita kabotu mumulimo wanu pele kamuciswa-ciswa naa bamukwasyi wanu kabatamulemeki? Ibantu bazwidilila ncobeni balaulanganya kabotu mulimo wabo, buumi bwabo alimwi amukwasyi wabo.\nNCOMUKONZYA KUCITA. Kamulilanganya kabotu. Amujane ciindi cakupumuna. Tacigwasyi kubikkila kapati maano kumulimo kwiinda mukubikka buumi, mukwasyi, alimwi azilongwe muntenda. Ooku nkuzwidilila ikutali kwamasimpe.\nNCOCAAMBA. Kwiiya Bbaibbele alimwi akutobela njiisyo zili mumo cilayandika kapati kutegwa muntu azwidilile ncobeni. Mubwini, Bakamboni ba Jehova banji bajana kuti kubikkila maano kuzintu zyakumuuya mubuumi bwabo kwacesya kulibilika nkobajisi kujatikizya zintu zyakumubili.—Matayo 6:31-33.\nNCOMUKONZYA KUCITA. Amwiiye mbolikonzya kumugwasya Bbaibbele kutegwa muzwidilile. Ikuti kamuyanda kwiiya zinji, mulakonzya kubalomba Bakamboni ba Jehova naa kuunka a Web site yesu ya www.jw.org.\n“Kuzwidilila Kwangu Kwakaindi Tiikwakali Kwamasimpe”\nBa Timothy aba Charlotte bakali kukkala muŋanda mpati yakajisi maluumu manji. Bakajisi myootokala yotatwe iidula alimwi bakali kubelesya mali manji mwaka amwaka kuunka kuyoolyookezya. Pele ciindi nobakaba azintu zinji mubuumi, bakasala kucita zintu zimwi. Balembi ba Sinsimuka! bakababuzya ba Timothy kujatikizya cakabapa kucinca.\nIno mwakali kubeleka mulimo nzi?\nNdakali kubeleka mulimo uujatikizya kwiimba alimwi akulanganya mali. Ba Charlotte bakali bagwasyilizi mumulimo wakoolola bantu balicisa alimwi bakali kubeleka mubbanki. Mukuya kwaciindi, twakatalika makwebo aakugela bantu masusu, mumasena one. Muzintu zyoonse eezyi ndakali kubonwa kuti ndili muntu wakazwidilila. Alimwi buya, tiindakali kubeleka nkaambo ndakajisi babelesi. Nokuba boobo, mukuya kwaciindi, mebo aba Charlotte twakasala kucileka mulimo ooyu. Twakazisambala zintu zinji nzyotwakajisi.\nIno nkaambo nzi ncomwakaulekela mulimo ngomwakajisi?\nTwakabona kuti ooku tiikwakali kuzwidilila kwamasimpe. Twakali kukkomana buyo kwaciindi cisyoonto ciindi notwaula cintu cipya, calo icatakali kutupa lukkomano.\nIno mbuti mbomwakazwidilila ncobeni?\nMbondili Kamboni wa Jehova, lyoonse ndakali kutola lubazu cabusungu mumulimo wakukambauka wa Bunakristo. Nokuba kuti kwaciindi cili mbocibede, mebo aba Charlotte twakali kubeleka kwamawoola aali 70 mwezi amwezi kuyiisya bantu Bbaibbele, pele buumi bwesu tiibwakayeeme kapati akukambauka. Aboobo, twakasambala makwebo ngotwakajisi, akulyaaba kubelekela kufwumbwa busena bwakali kuyandika basikuyiisya Bbaibbele. Mazuba aano, tubelekela kumutabi wa Bakamboni ba Jehova waku United States. Mbwaanga mulimo ngotucita ncibeela cakukambauka, tandivwoli mali naa kupegwa bulemu bulibedelede. Tulijisi nzyotuyandika. Pele eeci tacili cintu ncotubikkila kapati maano mubuumi bwesu.\nSena lino mulimvwa kuti mwazwidilila?\nInzya. Kuzwidilila kwangu kwakaindi tiikwakali kwamasimpe. Ncondicita lino, cindipa lukkomano lwancobeni nkaambo ndilizyi kuti mulimo ngondicita ugwasya bantu kwiiya Bbaibbele nyika yoonse alimwi akubagwasya mubuumi bwabo. *\n^ par. 35 Bakamboni ba Jehova tabavwoli mali akaambo kamulimo wakuyiisya Bbaibbele ngobacita.\nNcinzi Bbaibbele Ncolyaamba Kujatikizya Mulimo?\nBantu banji babona mulimo kuba cintu ciminya aboobo balangila kumbele kuciindi nobatakayandiki kubeleka. Sena aayo ngaakali makanze aa Leza?


2 Kunze lyaboobo, Leza wakamupa buumi nokuba kuti mwakalifwide mumilandu amuzibi zyanu, 2 oomo momwakali kweenda aciindi cimwi kweelana abweende bwazyintu bwanyika eeyi, kweelana amuleli uujisi bweendelezi bwamuwo, nkokuti imuuya ooyo lino uubeleka mubana batamvwi. 3 Inzya, akati kabo cimwi ciindi toonse twakali kulilemeka kweelana azisusi zyanyama yesu, katucita zisusi zyanyama amizeezo yesu, alimwi twakazyalwa katuli bana babukali mbubonya mbuli bamwi boonse. 4 Pele Leza uuli aluse kapati, alimwi akaambo kaluyando lwakwe lupati ndwajisi kulindiswe, 5 wakatupa buumi antoomwe a Kilisito, nokuba kuti twakalifwide mumilandu—nkaambo mubwini mwafwutulwa aluzyalo lwa Leza. 6 Kunze lyaboobo, wakatubusya antoomwe anguwe akutukkazyika antoomwe anguwe mumasena aakujulu katukamantene a Kilisito Jesu, 7 kutegwa mubweende bwazyintu bwiindene-indene ibuboola Leza akatondezye luzyalo lwakwe luzwide zyintu zibotu zitalivwulili kwiinda mukututondezya buuya bwakwe swebo notukamantene a Kilisito Jesu. 8 Ikwiinda muluzyalo lwa Leza oolu mwafwutulwa akaambo kalusyomo; alimwi eeci tacili akaambo kandinywe pe. Pele, ncipego buyo ca Leza. 9 Peepe, eeci tacili akaambo kamilimo pe, ikutegwa kutabi muntu uukonzya kuba akaambo kakulilumbaizizya. 10 Tuli cilenge ca Leza; twakalengwa katukamantene a Kilisito Jesu kutegwa tucite milimo mibotu, eeyo Leza njaakasalila limwi kuti katweenda mulinjiyo. 11 Aboobo kamuyeeya kuti kuciindi cimwi nywebo, nobantu bamasi kumubili, ndendinywe nomwakali kwiitwa kuti “batapalwidwe” abaabo “bapalwidwe” kumubili amaanza abantu. 12 Kuciindi eeco mwakanyina Kilisito, mwakalizandukide kucisi ca Isilayeli, alimwi mbwaanga mwakali beenzu, mwakanyina lubazu muzizuminano zyacisyomezyo, mwakanyina bulangizi alimwi mwakanyina Leza munyika eeyi. 13 Pele lino mukukamantana a Kilisito Jesu, nywebo musyule oomu nomwakali kule a Leza, mwaba afwaafwi anguwe kwiinda mubulowa bwa Kilisito. 14 Nkaambo walo ndoluumuno lwesu, ooyo wakaswaanganya nkamu zyobilo kuba yomwe akumwaya bwaanda bwakali akati oobo ibwakali kubaandaanya. 15 Amubili wakwe wakamanizya businkondo bwakaliko, nkokuti Mulawo uujisi milawo amalailile, ikutegwa aswaanganye nkamu zyobilo ikuba muntu mupya omwe uukamantene anguwe akuleta luumuno; 16 akuti ayanzanye bantu aabo bobilo cakumaninina mumubili omwe kuli Leza kwiinda mucisamu cakupenzyezya, nkaambo amubili wakwe wakabujaila limwi businkondo boonse bwakaliko. 17 Alimwi wakaboola akwaambilizya makani mabotu aaluumuno kulindinywe nomwakali kule a Leza, alimwi aluumuno kuli baabo bali afwaafwi anguwe, 18 nkaambo kwiinda mulinguwe swebo, tobantu bankamu zyoonse zyobilo, tulaangulukide kusika kuli Taata kwiinda mumuuya omwe. 19 Aboobo, ncobeni lino tamucili beenzu abasikukkala buyo bamuzwakule pe, pele mu-li basicisinyina abasalali ali-mwi muli baŋanda ya Leza, 20 alimwi mwakayakwa antalisyo yabatumwa abasinsimi, kakuli walo Kilisito Jesu kumugama ndebbwe lyantalisyo lyakukaswi. 21 Mukukamantana anguwe, mbwaanga zibeela zyaŋanda zyoonse ziliswaanganizyidwe kabotu-kabotu, ŋanda eeyo yoonse iyaabukomena kuba tempele lisalala lya Jehova. 22 Mukukamantana anguwe, anywebo mulayakwa antoomwe kuti mube busena mwakkala Leza kwiinda mumuuya.


Tobelezya Bululami aLuzyalo lwaJehova Leza | Ngaziyakulinda Yakwiiya\nAmusale mulaka Chitonga (Zimbabwe) Njila\nNgaziyakulinda—Yakwiiya | November 2017\nBALA MU Acholi Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chitonga (Zimbabwe) Chokwe Chopi Chuabo Dayak Ngaju Drehu English Greenlandic Hmong (White) Iban Javanese Kachin Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki Welsh\nTobelezya Bululami aLuzyalo lwaJehova\n‘Amubeteke mbeta chabululami bwachoonzyo. Amuchitile umwi awumwi mweenzinyina luse aluzyalo.’—ZEK. 7:9.\nKUJANA WAPANDULULA BIYENI?\nKujana twalutobelezya biyeni luzyalo lwaJehova chiindi bamwi nibatukumbila kuti tubalekelele?\nKujana twatondeezya biyeni kuti tubona buumi mbuli mbabubona Jehova?\nBaalu nga balabutobelezya biyeni bululami bwaJehova nibalanga-langa makani aamuntu wabisya?\n1, 2. (a) Jesu wakali kuubona biyeni Mulawu waLeza? (b) Niinzi zyakali kutondeezya kuti balembi abaFarisi teebali kuumvwisisisya pe mulawu?\nJESU wakali kuuyanda Mulawu waMusa. Eezi tazyeelede kutugambya nkaambo Mulawu ooyu wakazwa kuli Wisi, Jehova. Lugwalo lwaIntembauzyo 40: 8, lutondeezya Jesu mbaakali kuuyandisya Mulawu waLeza. Lwaamba kuti: “Ndakondwa kucita luyando lwako, O Leza wangu, mulao wako uli mumoyo wangu.” Jesu wakatondeezya kuti Mulawu waLeza, ulimaninide, ulagwasya akuti weelede kutobelezegwa kwiinda mumajwi amumichito.—Mt. 5:17-19.\n2 Jesu taakabotelwa pe naakabona balembi abaFarisi nibakali kubelesya Mulawu waLeza munzila iitali kabotu. Wakabaambila kuti: ‘Mulapaizya cimanyakumi cazisyu zyacisyungwa abboonko ampububu.’ Eezi zyakali kutondeezya kuti bakali kubikkila maanu kapati kutuntu tuniini loko twaMulawu. Kwakali kubi na kuchita oobo? Wakazoobabuzya kuti: “Pele makani mapati aa-Mulawo mulaaleka, nkukuti lubeta [“bululami,” NW] aluzyalo alusyomo.” (Mt. 23:23) BaFarisi bakali kuyandisya kubikkila bantu milawu luzutu. Teebakali kuzimvwisisisya zyaambwa aMulawu alubo bakali kulisumpula. Pesi Jesu wakali kuzimvwisisisya zyakali kwaambwa aMulawu akuti Mulawu wakali kutondeezya mbabede Jehova.\n3. Tuyoolanga-langaanzi muchiiyo eechi?\n3 MaKristu tachili aansi aaMulawu waMusa. (Rom. 7:6) Pesi, nkamboonzi Jehova naakapa kuti Mulawu ooyu ulembwe muBbayibbele? Uyanda kuti tumvwisisisye akubelesya “makani mapati,” naa malayilile ajanika muMulawu. Muchikozyano, twiiyaanzi kumabambe amyuunzi yakuyubila? Muchiiyo chakiinda, twakajana zyiiyo kuzwa kuzintu nzyakeelede kuchita sikubisya. Pesi mabambe aamyuunzi yakuyubila atuyiisya zyiingi atala aJehova ambutukonzya kutobelezya bube bwakwe. Muchiiyo eechi, tuyoolanga-langa mibuzyo iitobela: Myuunzi yakuyubila itondeezya biyeni kuti Jehova uli aluzyalo? Itondeezya biyeni kuti buumi bulayandikana kuli Leza? Alubo, itondeezya biyeni kuti Jehova ubeteka chabululami? Twanoolanga-langa mibuzyo eeyi, bona mbukonzya kutobelezya Taateesu wakujulu.—Bala BaEfeso 5:1.\n‘KUSALA MYUUNZI YAKUYUBILA’ KWAKALI KUTONDEEZYA KUTI LEZA ULI ALUZYALO\n4, 5. (a) Ngaali mabambe akali kugwasya kuti kutakataazyi kuchijila kumyuunzi yakuyubila, alimwi nkamboonzi nikwakali oobo? (b) Eezi zituyiisyaanzi atala aJehova?\n4 Myuunzi yakuyubila iili 6 yakali mubusena butakataazyi kuchijila. Jehova wakabuzya maIsrayeli kuti basale myuunzi iitatu kuti ibe mutala amulonga waJordani akuti imwi iitatu ibe mutaleeliya. Nkamboonzi naakabalayilila kuchita oobo? Kuchitila kuti sikubisya afwambaane kusika kuli umwi wamyuunzi eeyo. (My. 35:11-14) Migwagwa yakali kuya nkuko yakabambidwe kabotu. (Dt. 19:3) Kweendelana achiyanza chamaJuda, migwagwa eeyi yakali azitondeezyo zyakali kugwasya sikubisya kuti akonzye kusika kuli umwi wamyuunzi eeyo. Myuunzi yakuyubila yakali kugwasya muIsrayeli wakajeede muntu kuti atachijili kuli chimwi chisi nkaambo kuchita oobo kwakali kukonzya kupa kuti akakombe baleza bakubeja.\n5 Amuyeeye atala ankani eeyi: Jehova wakalayilila kuti muntu wakajeede umwi wakeelede kujayigwa. Pesi wakaamba kuti muntu wajaya umwi katakanzide, wakeelede kufwidwa luzyalo akukwabililwa. Umwi sikupandulula makani amuBbayibbele wakati: “Makani ali atala amabambe aaya apandulwidwe munzila iili antanganana alubo iimvwisisika, eezi zitondeezya kuti Leza uli aluzyalo.” Jehova tasubuli bakombi bakwe munzila yalunya. Muchiindi chaboobo, ‘nguSibuuya.’—Ef. 2:4.\n6. BaFarisi bakasiyene biyeni aLeza munkani yakufwida bamwi luzyalo?\n6 BaFarisi teebakali kufwida bamwi luzyalo. Muchikozyano, kweendelana achiyanza chamaJuda, baFarisi teebakali kumulekelela pe muntu kuti wiindulula chibi chimwi, kwaziindi ziinda zitatu. Jesu wakatondeezya mbubakabede kwiinda mukubelesya chikozyano chamuFarisi wakali kukomba afwiifwi asimutelo. MuFarisi wakakomba kati: “Ndakulumba, O Leza, nkaambo nsili mbuli bantu bamwi,—ababbi abataluleme abasimamambi,—ambuli simutelo oyu.” Jesu wakali kwambaanzi? Wakali kutondeezya kuti baFarisi bakali ‘kusampawula bamwi’ alubo bakali kubabona mbuli kuti tabeeleli kufwidwa luzyalo.—Lk. 18:9-14.\nKulabawubila na bamwi kuti bakukumbile kuti ubalekelele? Weelede kuba muntu uunjilika (Langa fuka 4-8)\n7, 8. (a) Kujana wamutobelezya biyeni Jehova kuti umwi wakubisizya? (b) Nkamboonzi kulibombya nikuyandikana kuti tukonzye kulekelela bamwi?\n7 Tobelezya chikozyano chaJehova kutali chabaFarisi. Fwida bamwi luzyalo. (Bala BaKolose 3:13.) Chita kuti zibawubile bamwi kuti bakukumbile kuti ubalekelele. (Lk. 17:3, 4) Libuzye kuti: ‘Takundikataazyi na kulekelela bamwi nikuba kuti bandibisizya kwaziindi zyiingi? Ndilafwambaana na kubweza ntaamu kuti ndibambulule kutamvwanana?’\n8 Kulibombya kulayandikana kuti tukonzye kulekelela bamwi. Kulisumpula kwabaFarisi kwakapa kuti bakachilwe kulekelela bamwi. TumaKristu, tweelede kulibombya “akuyeeya kuti mweenzuma mubotu kwiinda ndime” alubo tweelede kubalekelela chakumaninina beenzuma. (Flp. 2:3) Libuzye kuti: ‘Kujana ndachita biyeni kuti nditobelezye chikozyano chaJehova kwiinda mukulibombya akulekelela bamwi?’ Ikuti katulibombya zilakonzya kubawubila bamwi kuti batukumbile kuti tubalekelele. Lekelela bamwi alubo utafwambaani kunyema.—Muk. 7:8, 9.\nAMULEMEKE BUUMI KUTI “MUTABI AMULANDU WABULOWA”\n9. Jehova wakabagwasya biyeni maIsrayeli kubona kuti buumi bulayandikana?\n9 Myuunzi yakuyubila yakali kukwabilila maIsrayeli kuti batabi amulandu wabulowa. (Dt. 19:10) Buumi buyandikana loko kuli Jehova pesi taayandi pe ‘maanza aatila bulowa bwabaabo batakwe mulandu.’ (Tus. 6:16, 17) Mbukunga Leza uliluleme alubo ulasalala, kwakali kumuchisa kufwa kwamuntu uutakwe mulandu nikuba kuti sikumujaya wachita oobo katakanzide pe. Nkinkaako, wakabikka mabambe akuti muntu wajaya umwi katakanzide afwidwe luzyalo. Nikuba boobo, sikujaya wakeelede kubuzya baalu zyakachitika. Ikuti baalu babona kuti wakajaya umwi katakanzide chachoonzyo, sikujaya wakeelede kukkala kumuunzi wakuyubila kusikila mupayizi mupati afwe. Chimwi chiindi, sikujaya wakali kukonzya kukkala mumuunzi wakuyubila kwabuumi bwakwe boonse. Mabambe aaya akagwasya maIsrayeli kubona kuti buumi bulayandikana. Nkinkaako, bakeelede kutondeezya kuti balamulemeka Sikupa buumi kwiinda mukutachita zintu zikonzya kupa kuti umwi muntu afwe.\n10. Kweendelana amajwi ngakaamba Jesu, balembi abaFarisi bakatondeezya biyeni kuti teebakali kububikkila maanu buumi bwabantu?\n10 BaFarisi abalembi bakali siyene aJehova nkaambo teebakali kububikkila maanu buumi bwabamwi bantu. Bakali kuzitondeezya biyeni eezi? Jesu wakababuzya kuti: “Mwacitola cijuzyo caluzibo, tamukwe nomwanjila nobeni, abalo abali kunjila mwabakasya.” (Lk. 11:52) Balembi abaFarisi mbabo bakeelede kupandulwida bantu Jwi lyaLeza akubagwasya kuti bakajane buumi butamani. Nikuba boobo, bakali kukasya bantu kuti batobele Jesu, “Mwami wabuumi.” Bakali kuzulwida bantu kulunyonyooko. (Inc. 3:15) Alubo eezi zyakatondeezya kuti bakali kulisumpula akuti teebakali kububikkila maanu buumi bwabantu. Bakali basilunya batakwe luzyalo!\n11. (a) Mwaapostolo Pawulu wakatondeezya biyeni kuti wakali kubona buumi mbuli mbabubona Jehova? (b) Niinzi chiyootugwasya kuti tusungwaale mumulimu wakukambawuka mbuli mbaakachita mwaapostolo Pawulu?\n11 Kujana twachita biyeni kuti tutobelezye chikozyano chaJehova kutali chabalembi abaFarisi? Tulakonzya kuchita oobo kwiinda mukulemeka buumi. Mwaapostolo Pawulu wakachita oobo kwiinda mukusungwaala kukambawuka makani mabotu. Nkinkaako wakati: “Ndasalala kubulowa bwabantu boonse.” (Bala Incito 20:26, 27.) Mwaapostolo Pawulu taakali kukambawuka akaambo kakuyoowa kuba amulandu. Pesi wakachita oobo nkaambo wakali kubayanda bantu akuti wakali kubona kuti buumi bwabo bulayandikana. (1 Kor. 9:19-23) Andiswe tweelede kubona buumi mbuli mbabubona Jehova. Uyanda kuti “boonse bajane ciindi cakweempwa.” (2 Pet. 3:9) Tweelede kubayanda bamwi. Ikuti twabafwida luzyalo, ziyoopa kuti tusungwaale mumulimu wakukambawuka akupa kuti tuchite mulimu ooyu katubotelwa.\n12. Nkamboonzi bakombi baLeza nibeelede kulikwabilila?\n12 Ikuti tubone buumi mbuli mbabubona Jehova, tweelede kulikwabilila. Tweelede kulikwabilila chiindi nituli kweenda amota, nituli kumulimu, nikuba chiindi nituli kuyaka, kubambulula zimwi zintu anituya kuNg’anda yaBwaami. Tatweelede kubikkila maanu kuti tutabelesyi mali nyingi akuti tufwambaane kumaninsya mulimu pesi katutalikwabilili pe. Tuyanda kutobelezya Leza wesu nkaambo uchita zintu zili kabotu chiindi choonse. Baalu beelede kuzulwida kumakani akulikwabilila aakukwabilila bamwi. (Tus. 22:3) Ikuti mwaalu watuyeezya zimwi nzila zyakulikwabilila, tweelede kumuswiilila. (Gal. 6:1) Ikuti twabona buumi mbuli mbabubona Jehova, ‘tatukabi amulandu wabulowa.’\n‘AMUBETEKE MBULI MILAO EEYI’\n13, 14. Muchiindi chamaIsrayeli, baalu bakeelede kuchitaanzi kuti batobelezye bululami bwaJehova?\n13 Chiindi chamaIsrayeli, Jehova wakalayilila baalu kuti bakeelede kutobelezya chikozyano chakwe chabululami nibakali kubeteka. Chakusaanguna, baalu bakeelede kulanga-langa makani woonse. Mpawo, bakeelede kulanga-langa michito yasikujaya, makanze aakwe anzyaakachita chiindi, kuti babone kuti uleelela na kufwidwa luzyalo. Baalu bakeelede kulangisisya kuti taakamujaya “calusulo” na, naa kuti ‘wakamuyubilila.’ (Bala Myeelwe 35:20-24.) Kwakali kuyandikana bakamboni babili, chiindi kaambo kasikujaya nikakali kulangwa-langwa.—My. 35:30.\n14 Ikuti baziba zyoonse zyakachitika, baalu bakeelede kulanga-langa mbabede muntu ooyo, kutali mulandu wakwe luzutu. Baalu bakeelede kuba abusongo bwakali kuyoobagwasya kuti bamvwisisisye kaambo kakapa kuti achite oobo. Kwiinda zyoonse, bakeelede kugwasigwa amuuya uusalala uuzwa kuli Jehova kuti batobele chikozyano chakwe kwiinda mukumvwisisisya makani woonse, kuba aluzyalo akubeteka chabululami.—Kul. 34:6, 7.\n15. Jesu wakasiyene biyeni abaFarisi kunzila njaakali kubabonaayo bantu?\n15 BaFarisi bakali kubikkila maanu kuchibi chamuntu kutali kulanga mbabede muntu. BaFarisi nibakabona Jesu kali kupobwe, kumuunzi waMatayo, bakabuzya basikwiiya bakwe kuti: “Ino nkaambonzi mufundisi wanu ulalya abasimutelo abasizibi?” Jesu wakabasandula kati: “Teensi baponi bayanda musiliki pe, pele balwazi. Kamuya, mukaiye ncikaamba kapango aka kati, Ncinjanda nduse, teensi cipaizyo pe, nkaambo teensi baluleme mbenzidide kwiita, pele basizibi.” (Mt. 9:9-13) Jesu wakali kwaamba kuti zichitwa abasizibi zili kabotu na? Peepe, nkaambo wakali kubakambawukila kuti beempwe. (Mt. 4:17) Nikuba boobo, Jesu wakalibwene kuti bamwi ‘basimutelo abasizibi’ bakali kuyanda kuchincha. Teebakasika kung’anda yaMatayo kuti bazoolye luzutu “nkaambo bakali banji bakamucilila.” (Mk. 2:15) Chilawusisya kuti baFarisi teebakali kubona bantu mbuli mbakali kubabona Jesu. BaFarisi bakasiyene kule loko aJehova Leza uuli abululami aluzyalo nkaambo teebakali kusyoma kuti bantu balakonzya kuchincha pesi bakali kubabona mbuli basizibi batakwe bulangilizi.\n16. Baalu bali mukabunga kakubeteka beelede kumvwisisisyaanzi?\n16 Baalu beelede kutobelezya chikozyano chaJehova ‘uyandisya bululami.’ (Int. 37:28) Chakusaanguna, baalu beelede ‘kubuzya-buzya kabotu-kabotu,’ kuti bazibe kuti kuli chibi chachitwa na. Ikuti bajana kuti kaambo aako nkachoonzyo, beelede kutobelezya malayilile amuBbayibbele chiindi nibasala zyakuchita. (Dt. 13:12-14) Baalu bali mukabunga kakubeteka beelede kubona kuti sikubisya weempwa na chachoonzyo. Teekuuba pe kuchita oobo nkaambo beelede kuziba zili mumoyo wasikubisya akuziba mbachibona chibi nchaakachita. (Ciy. 3:3) Sikubisya weelede kweempwa kuchitila kuti afwidwe luzyalo. *\n17, 18. Niinzi chikonzya kugwasya baalu kubona kuti muntu weempwa chachoonzyo? (Langa chifanikisyo chili kumatalikilo achiiyo.)\n17 Jehova aJesu balabona kuti muntu weempwa chachoonzyo nkaambo balazibona zili mumoyo wamuntu. Pesi baalu tabakonzyi kubona zili mumoyo wamuntu. Ikuti kuli mwaalu, kujana wabona biyeni kuti sikubisya weempwa chachoonzyo? Chakusaanguna, weelede kukomba kukumbila busongo abupampu. (1 Bam. 3:9) Chabili, weelede kubelesya Bbayibbele amabbuku apupululwa amuzike uuchenjede alimwi uusyomekede, kuti ubone ‘buusu bwaansi’ ‘abuusu buzwa kwa-Leza,’ chaamba kweempwa amoyo woonse. (2 Kor. 7:10, 11) Alubo, weelede kubala atala azikozyano zili muBbayibbele zyabantu bakeempwa abatakeempwa akubona mbubakalimvwa, nzibakali kuyeeya anzibakachita.\n18 Chatatu, weelede kuyeeya mbabede muntu, kutali chibi nchakachita. Libuzye kuti: Niinzi chapa kuti abe muchiimo eecho? Nkamboonzi naakasala, kuchita chintu eecho? Nziizili zintu nzyakonzya anzyatakonzyi kuchita? Bbayibbele lyakaambilizya mbayoobeteka Jesu silutwe wambungano yamaKristu. Lyakati: “Takooyoobeteka kukuyeeya zintu ziboneka kumeso buyo, nikuba kukosola makani cakuzuminina majwi ngaamvwa kumatwi buyo. Uyoobeteka bacete cakululama, akukosweda batengwana banyika makani aaelede.” (Is. 11:3, 4) Nibaalu, Jesu wakasala ndinywe kuti mulanganie mbungano yakwe alubo uyoomugwasya kuti mutondeezye bululami aluzyalo chiindi nimubeteka. (Mt. 18:18-20) Nchilongezyo chipati kuba abaalu batulangania! Batugwasya kuti tutondeezyanie luzyalo akuchitilana chabululami.\n19. Nziizili zyiiyo nzuwajana kumabambe amyuunzi yakuyubila?\n19 Mulawu waMusa utugwasya kuti tube “aluzibo alusinizyo.” Milawu eeyi ituyiisya atala aJehova amalayilile aakwe. (Rom. 2:20) Myuunzi yakuyubila iyiisya baalu mbubakonzya ‘kubeteka imbeta chabululami bwachoonzyo’ alubo ilatugwasya toonse kuti tube ‘aluse aluzyalo’ kuli umwi awumwi wesu. (Zek. 7:9) Nikuba kuti tatuchili aansi aMulawu pesi Jehova tachinchi pe. Uli aluzyalo alubo uchibeteka chabululami. Nchilongezyo chipati kukomba Leza uli boobu. Toonse tweelede kutobelezya bube bwakwe akuyubila kuli nguwe.\n^ par 16 Langa chibalo chiti: “Mibuzyo Yabasikubala” mumagazini iitegwa The Watchtower, yamuSeptember 15, 2006, aapeji 30.\nUlikuyubila Kuli Jehova Na?\nTantamuka Muuya Wanyika\nUtazumizyi Kufumbwa Chintu Kuti Chikukachizye Kuyoojana Bulumbu\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA November 2017\nNGAZIYAKULINDA—YAKWIIYA November 2017


Kulonga 23 IBBAIB63 - Utazibwezi zilengelelo zyabuyo. - Bible Search\nKulonga 22 Kulonga 24\nImwi milao yahucita bululami\n1-Utazibwezi zilengelelo zyabuyo. Utagwasyanyi amuntu sizibi sikulengelela kaambo. 2-Utatobeli buleya kukucita zibi. Utaambi makani mulubeta kuti upambuke abantu banji kukubisya. 3-Utavundikizyi abusyu bwako kumakani aamucete.\n4-Na wajana iŋombe yasinkondonyoko na imbongolo yakwe iliswekede, ncobeni uleelede kwiipilusya kulinguwe. 5Na wabona imbongolo yayooyo uukusulide iliimbidwe mukuli wayo, toelede kumulekelezya pe, ncobeni uleelede kumugwasya.\n6-Utabi noobisya ceelede mucete mulubeta. 7-Cenjela makani aakubeja, Utajayi muntu uutakwe mulandu na muntu uululeme, nkaambo mebo nsikonzyi kululamika basizibi. 8-Utalyi makulo, nkaambo makulo aloofwaazya meso akubisizya makani aabaluleme.\n9-Mutapenzyi beenzu. Mulizi moyo wamweenzu mbuubede, nkaambo anywebo mwakali beenzu mucisi ca-Egepita.\nAmwi makani aamwaka amapobwe\n10-Myaka iili musanu aumwi ulime nyika yako akutebula zilyo zyako, 11pele mumwaka wamusanu aibili uleke, ione, kuti bacete babantu bako balye abalo, aceeco cisyeede banyama bamusokwe bacilye. Ayalo myuunda yako yamasaansa amyuunda yamaolifa, uleelede kwiicitila mbubonya.\n12-Mazuba aali musanu abumwi komana milimo yako, pele mubuzuba bwamusanu aabili ulyokezye, kuti basune bako ambongolo zyako zilyokezye, abalo bana babalanda bako basimbi abeenzu boonse bakatulukwe. 13-Amucenjele makani oonse ngendamwaambila. Mutaambi makani aabaleza bambi. Mazina aabo atamvwigwi mumilomo yanu.\n14-Ziindi zyotatwe mumwaka amundicitile ipobwe. 15-Muleelede kucita ipobwe lyazinkwa zitakwe bumena; mazuba aali musanu aabili amulye zinkwa zitakwe bumena, mbubonya mbundakamulailila, kuciindi ceelede camumwezi wa-Abibi, nkaambo mulinguwo mwakazwa ku-Egepita. Kutabi uuza kulindime acinkwamaanza. 16-Alimwi amucite ipobwe lyakutebula, ipobwe lyakabalwebalwe kamilimo yako, micelo njowakabyala mumuunda wako; alyalo ipobwe lyalwiindi kumamanino aamwaka, nowamana kulimuna micelo yako yoonse yamumuunda. 17Ziindi zyotatwe mumwaka baalumi bako boonse baboneke kubusyu bwa-Mwami Jehova.\n18Bulowa bwacipaizyo cangu toelede kubupaizya antoomwe abuswezyo. Aalo mafuta aamapobwe aangu taelede kusyaala mane bukace. 19-Micelo mitaanzi njiizyala nyika yako, uleelede kwiileta kuŋanda ya-Jehova Leza wako, Utajiki mwana wampongo mumukupa wabanyina.\nLeza mbwaakasyomezya kubasisya ku-Kanana\n20Amubone! Ndatuma angelo kunembo lyanu, kuti amubambe munzila akumusisya kubusena mbondakamubambila. 21-Amucenjele, muswiilile ijwi lyakwe, mutamukalazyi, nkaambo takooyoomulekelela milandu yanu, nkaambo izina lyangu molili mulinguwe. 22-Na ncobeni mwaswiilila ijwi lyakwe akucita zyoonse nzinamba, njooba sinkondonyina basinkondonyoko, njoobalwanya bamulwisya. 23-Lino angelo wangu namuzulwida akumusisya kuba-Amori akuba-Hiti akuba-Perizi akuba-Kanana akuba-Hivi akubaJebusi, njoobanyonyoona aba boonse. 24-Mutakotamini mizimu yabo nekuba kwiikomba. Mutaciti mbubacita pe. Amubamanisye, akumwaya minsemu yabo yamabwe. 25-Amukombe Jehova Leza wanu, lino njoolongezya zilyo zyanu amaanzi aanu, alimwi njoogwisya malwazi akati kanu. 26-Takukooyooba naba omwe mucisi canu uusowa nanka uutazyali, Njoozuzikizya mazuba aanu. 27-Njootuma ziyoosya zyangu kunembo lyanu, zipilinganye bantu boonse oko nkomuyoosika, nkabela basinkondonyoko boonse bayoomupa matako. 28-Njootuma manko kunembo lyanu, akabatande ba-Hivi aba-Kanana aba-Hiti. 29-Nsikooyoobatanda mumwaka omwe pe, kuti cisi citabi matongo, abanyama bamusokwe batamuvulili. 30Njoobatanda buniini buniini mane mukavule akuvuba nyika. 31-Nkabela njookukosweda migaano kuzwa ku-Lwizi Lusalala kusikila kulwizi lwabaFilisti, akuzwa kunkanda kusikila ku-Firate, nkaambo bantu bakede munyika njoobaaba mumaanza aanu, mubatande kubusyu bwanu. 32Mutatangani cizuminano ambabo nanka abaleza babo. 33-Tabeelede kukala munyika yanu, kuti batamuciti kuti mundibisizye, nkaambo na mwakomba baleza babo, ncobeni ciyoomubeda cilebyo.


Baefeso 5 | Bbaibbele lili a Intaneti | Bbaibbele lya Busanduluzi Bwanyika Mpya\nKwaamba majwi mabotu alimwi akulilemeka (1-5)\nAmweende mbuli bana bamumuni (6-14)\nAmuzuzyigwe muuya (15-20)\nAmucibelesye kabotu ciindi canu (16)\nLulayo kubalumi abamakaintu (21-33)\n5 Aboobo, amwiiye Leza,+ mbomuli bana bayandwa, 2 alimwi amuzumanane kweenda muluyando,+ mbubonya awalo Kristo mbwaakatuyanda*+ akulyaaba akaambo kandiswe* kali cituuzyo acipaizyo cijisi bweema bubotu kuli Leza.+ 3 Bwaamu* abusofwaazi bwamusyobo uuli woonse naa busyaacivwulemwangu tazyeelede nokuba kwaambwa akati kanu pe,+ mbubonya mbokweelede kubantu basalali;+ 4 alimwi kutabi bukkale buusya nsoni naa makani aabufwubafwuba naa kwaamba masesya aajatikizya zintu zitondwa,+ izintu ziteelede, pele mweelede buyo kulumba.+ 5 Nkaambo mulicizyi eeci, inzya mulizyi kabotu-kabotu kuti kunyina sibwaamu*+ naa muntu uusofweede naa syaacivwulemwangu,+ icaamba kuba sikukomba mituni, uujisi lukono luli loonse mu Bwami bwa Kristo abwa Leza.+ 6 Kutabi muntu uumweena amajwi aabuyo, nkaambo akaambo kazintu eezyi bukali bwa Leza buyoobasikila bantu batamvwi. 7 Aboobo mutanikuyanzani ambabo pe; 8 nkaambo cimwi ciindi mwakali mudima, pele lino muli mumuni+ akaambo kakuyanzana a Mwami.+ Amuzumanane kweenda kamuli bana bamumuni, 9 nkaambo micelo yamumuni misyobo yoonse yabubotu, bululami alimwi akasimpe.+ 10 Lyoonse kamusaanguna kusinizya naa ncomucita cilatambulika+ ku Mwami; 11 alimwi amuleke kutola lubazu mumilimo yabuyo yamudima;+ muciindi caboobo, kamwiitondezya kuti njabuyo. 12 Nkaambo zintu nzyobacita cakusisikizya zyuusya nsoni nokuba kuzyaamba. 13 Lino zintu zyoonse zibikkwa antangalala zilayubununwa amumuni, nkaambo zyoonse iziyubununwa mumuni. 14 Aboobo kwaambwa kuti: “Sinsimuka, yebo noona, alimwi buka kuzwa kubafwu,+ eelyo Kristo ulamunika alinduwe.”+ 15 Aboobo amucenjele kapati, mutanikweendi mbuli bafwubafwuba pe, pele mbuli bantu basongo, 16 kamucibelesya kabotu ciindi coonse ncomujisi,*+ nkaambo mazuba aaya mabi. 17 Akaambo kaceeci, amuleke kufwubaala, pele amuzumanane kumvwisya ncayanda Jehova.*+ 18 Alimwi mutakolwi waini pe,+ nkaambo kukolwa kupa butaka,* pele amuzumanane kuzuzyigwa muuya. 19 Nomwaambauzyanya, kamubandika majwi aantembauzyo, kamutembaula Leza anyimbo zyakumuuya, kamwiimba+ akulizizya Jehova*+ nyimbo+ mumyoyo yanu, 20 lyoonse kamulumba+ Leza wesu alimwi Taateesu kujatikizya zintu zyoonse muzina lya Mwami wesu Jesu Kristo.+ 21 Kamulibombya umwi aumwi kumweenzinyina+ akaambo kakuyoowa Kristo. 22 Bakaintu kabalibombya kubalumi babo+ mbuli mbobacita ku Mwami, 23 nkaambo mulumi ngomutwe wamukaintu wakwe+ mbubonya Kristo mbwali mutwe wambungano,+ mbwaanga ngomufwutuli wamubili ooyu. 24 Mubwini, mbubonya mbungano mboilibombya kuli Kristo, abalo bakaintu beelede kulibombya kubalumi babo muzintu zyoonse. 25 Nobalumi, amuzumanane kubayanda bakaintu banu,+ mbubonya awalo Kristo mbwaakayanda mbungano akulyaaba akaambo kanjiyo,+ 26 kuti aisalazye. Wakaisalazya kwiinda mukwiisanzya amaanzi aajwi lya Leza,+ 27 kutegwa mbungano eeyo ibote mumeso aakwe, kaitakwe kabala naa kankwinya niciba cintu cimbi cili boobo,+ pele kuti kaisalala alimwi kainyina kampenda nokaba komwe.+ 28 Munzila njiyona eeyi balumi abalo beelede kuyanda bakaintu babo mbuli mbobayanda mibili yabo beni. Mwaalumi uuyanda mukaintu wakwe ulaliyanda mwini, 29 nkaambo kunyina muntu wakasulide kale mubili wakwe mwini, pele ulausanina akuubamba kabotu, mbubonya Kristo mbwacitila mbungano, 30 nkaambo tuli zizo zyamubili wakwe.+ 31 “Akaambo kaceeci mwaalumi uyoosiya bausyi abanyina akukakatila kumukaintu* wakwe, eelyo aaba bobilo bayooba mubili omwe.”+ 32 Aaya maseseke aa Leza+ mapati. Lino ndaamba makani aajatikizya Kristo ambungano.+ 33 Nokuba boobo, umwi aumwi wanu weelede kuyanda mukaintu wakwe+ mbubonya mbwaliyanda mwini; kunze lyaboobo, mukaintu awalo weelede kumulemeka kapati mulumaakwe.+\n^ Naa ambweni, “mbwaakamuyanda.”\n^ Naa ambweni, “kandinywe.”\n^ Mu Chigiriki, “kamulyuulila ciindi cibikkidwe.”\n^ Naa “kutamvwa.”\n^ Naa “akukkalilila amukaintu.”


Kubuka kuswa kubafu kulaakucitika pamulandu wacilubula\nBubuke—Bwakakonsheka Pamulandu Wacilubula\nCiibalusho cilatupa coolwe cibotu cakuyeeya pashoolwe shakunembo nsheshi tukacane pamulandu wa cilubula, shoolwe mbuli bubuke. Yehova taakwe kutulenga ayi tunoofwa. Ngomulandu cilacisa abuumbi na twasowekelwa uyandwa wesu mulufu. (1 Koli. 15:26) Yesu wakapenga mumoyo ndyakabona bashikwiiya bakwe kabalila Lasaro ndyaakafwa. (Joni 11:33-35) Mukwiinga Yesu ulikoshete ba Ishi cakumaninina, inga twashoma ayi alakwe Yehova cilamucisa abuumbi kubona buumba mbotubaabo na twasowekelwa muyandwa wesu mulufu. (Joni 14:7) Cakusunishisha Yehova utolangila kwaamba ayi ciindi cikashike ndyeshi akabushe basebenshi bakwe kuswa kubafu, aswebo tulyeelete kucita boobo.—Jobo 14:14, 15.\nMukwiinga Yehova ngu Lesa utasuni kunyonyongana, inga twashoma ayi ulakubusha bantu munshila ili kabotu kabotu. (1 Koli. 14:33, 40) Muciindi cakuba amalilo, inga kwaba ciindi cakutambula baabo beshi bakabuke kuswa kubafu. Sa mulacana ciindi cakuyeeya sha bubuke, bunene bunene ciindi ndyemuli abuumba? (2 Koli. 4:17, 18) Sa mulamulumba Yehova pakutupa cilubula akutuyubulwita kwiinda muMalembo ayi bafu balaakuba abuumi alimwi?—Kolo. 3:15.\nMbabyaanu na bashikamukowa banu bali, mbomutolangila kusa mukubona alimwi?\nIno mbantu baambwa muBaibo bali mbomusuni bunene kusa mukubona akwaambaabo?


Kuti kuyanda kumuziba kabotu umwi muntu, weelede kuziba nzyaakachita abuyumu-yumu mbwaakazunda. Mbukubede akuli Leza, kuti kuyanda kumuziba kabotu, weelede kuziba zintu nzyaakachita. Kuti wachita oobo uyoobona mbuzikugwasya zintu nzyaakachita ambuziyookugwasya kunembo.\nLEZA WAKALENGA ZINTU ZYOONSE KUTI ZITUGWASYE\nJehova Leza Mulengi Mupati alubo “kuzwa kumalengelo aanyika makani aakwe atabonwi alaboneka kukumvwigwa kuncito zyakwe, nkukuti inguzu zyakwe abu-Leza bwakwe zitamani.” (BaRoma 1:20) “Nguwe iwakalenga nyika kunguzu zyakwe, iwabamba luwa mubusongo bwakwe, akutandabika majulu mumaanu aakwe.” (Jeremiya 10:12) Bubotu bwazintu zyakalengwa aaLeza butondeezya kuti ulatuyanda.\nAtubone Jehova mbaakatondeezya kuti ulatuyanda kwiinda mukutulenga “mucinkozya cakwe.” (Matalikilo 1:27) Wakatulenga munzila yakuti tukonzye kutobelezya buntu bwakwe busumpukide nikuba kuti tatukonzyi kuchita oobo chakumaninina. Wakatulenga katuli achiyandisyo chakukomba naakuti kubona zintu mbuuli mbazibona akuziba milawu yakwe yakulijata. Kubona zintu mbuuli mbazibona akulijata kutugwasya kuti tubotelwe mubuumi. Kwiinda zyoonse wakapa kuti tukonzye kuba abweenzinyina bulikabotu anguwe.\nZintu zituzyungulukide zyakalengwa aaLeza zitondeezya kuti ulatuyanda. Mwaapostolo Pawulu wakaamba kuti, Leza “takalekede kulilungulula walo, mbwaakachita kabotu akumupa imvula eziindi zyazilyo izizwa kujulu, wazuzya myoyo yanu kulya akubotelwa.” (Incito 14:17) Jehova utupede zintu zyiingi zitugwasya kuti tupone. Wakatupa zintu zisiyene-siyene kuchitila kuti tubotelwe mubuumi. Pesi zintu eezi nziche loko kuti twazikozyanisya azintu nzyaakali kuyanda kutupa.\nJehova wakalenga nyika kuti ibe muunzi wabantu kukabe kutamani. Bbayibbele lyaamba kuti: “Nyika wakiiaba kubana babantu” alubo “teewakayilenga kuti ibe yalupilingano pe, wakaibumba kuti ikalwe bantu.” (Intembauzyo 115:16; Isaya 45:18) Mbantu bali biyeni batakakkale aanyika alubo bayookkala kwachiindi chilamfu biyeni? Bbayibbele liti: “Balulami bayookona nyika, bayookala alinjiyo lyoonse.”—Intembauzyo 37:29.\nJehova wakalenga mwaalumi amwanakazi bakusaanguna Adamu aEva, akubabikka mumuunda waEdeni kuti ‘bawulime akuubamba.’ (Matalikilo 2:8, 15) Leza wakabapa milimu iibili iibotezya, wakati: “Amuzyalisye, muvule, muzuzye nyika akwiibombya.” (Matalikilo 1:28) Adamu aEva bakali achilongezyo chakupona kababotelwa kukabe kutamani aanyika. Zilawusisya kuti bakasala kutaswiilila Leza alubo zyakapa kuti batabi aakati ‘kabalulami bayookona nyika.’ Mbuuli mbutuyoobona, kubisya kwabo teekwakapa kuti makanze aaLeza atala abantu anyika atazuzikizigwi. Atusaangune kubona chimwi chintu nchaakachita Leza.\nLEZA WAKATUPA JWI LYAKWE\nBbayibbele ndiJwi lyaLeza. Nkamboonzi Leza naakatupa Bbayibbele? Chakusaanguna, uyanda kuti twiiye atala anguwe. (Tusimpi 2:1-5) Nisimpe, Bbayibbele talisanduli mibuzyo yoonse njitulaayo atala aLeza alubo taakwe limwi bbuku likonzya kusandula mibuzyo njitulaayo. (Mukambausi 3:11) Zintu zilembedwe muBbayibbele zitugwasya kuti tumuzibe Leza. Nzila njakabajataayo bantu bachiindi itugwasya kuziba buntu bwakwe. Bbayibbele litugwasya kubona zintu zipa kuti atuyande akuti atatuyandi. (Intembauzyo 15:1-5) Lituyiisya mbutweelede kumukomba, mbutweelede kulijata ambutweelede kububona bunoti. Tulakonzya kuziba buntu bwaLeza kwiinda muzintu nzyakaamba anzyaakachita Mwanaakwe Jesu Kristu.—Johane 14:9.\nChintu chachibili chakapa kuti Jehova atupe Jwi lyakwe Bbayibbele nchakuti uyanda kuti tupone buumi bulikabotu butakwe mapenzi. Bbayibbele litugwasya kubona mbutukonzya kubotelwa mumpuli, kukkutisikana mubuumi ambutukonzya kulwana mapenzi. Alubo mbuuli mbutuyoobona muzyiiyo zilikunembo mumagazini eeyi, Bbayibbele litugwasya kujana nsandulo zyamibuzyo iikataazya iili mbuuli yakuti: Nkamboonzi munyika nikuvulide mapenzi? Mazuba aalikunembo anooli biyeni? Alubo Bbayibbele litondeezya zintu Leza nzyaakachita kuti makanze aakwe azuzikizigwe.\nKuli zintu zyiingi zitondeezya kuti Bbayibbele lyakalembwa aaLeza. Lyakalembwa abaalumi bali 40 muminyaka iili 1 600 yakiinda pesi lyaambuula zintu zyeendelana, eezi zitondeezya kuti lyakalembwa aaLeza. (2 Timoteo 3:16) Kusiyana aamwi mabbuku aachiindi, taakwe nilyakachincha lichili mbuuli mbulyakalembedwe mumalembe aachiindi. Kuyungizya waawo, Bbayibbele lyakazwidilila kusandululwa nikuba kuti bamwi teebakali kuyanda. Mazubaano lilajanika mubantu biingi alubo lijanika mumilaka myiingi kwiinda aamwi mabbuku. Kufutuka kwaBbayibbele kusikila kuchiindi chesu mbumboni bwakuti “majwi aa-Leza ayoobedelela” naakuti anooliko lyoonse mane kukabe kutamani.—Isaya 40:8.\nMAKANZE AALEZA AYOOZUZIKIZIGWA\nChimwi chintu nchaakachita Leza nkutupa chipo chiyandikana chipa kuti tube achoonzyo chakuti makanze aakwe ayoozuzikizigwa. Mbuuli mbutwabona, Leza wakali kuyanda kuti bantu bapone kukabe kutamani aanyika. Chiindi Adamu aEva nibakasala kutaswiilila Leza, bakabisya alubo teebakachili kukonzya kupona kukabe kutamani kuswaanizya abana mbibakali kuyoozyala. Bbayibbele litii: “Mbuboobo cibi mbucakanjila munyika kumaanza aamuntu omwe buyo, alwalo lufu nkaambo kacibi, nkabela mbubonya obo lufu mbulwakazida bantu boonse, nkaambo kakuti boonse babisya.” (BaRoma 5:12) Kutaswiilila kwaAdamu kwakapa kuti kubonekaanga makanze aaLeza afwidilila. Jehova wakachita biyeni?\nJehova wakabambulula nkani eeyi munzila yabululami. Wakapa Adamu aEva mulandu akaambo kakubisya nkubakachita pesi bana babo wakabapa bulangilizi. Jehova wakaamba mbaakali kuyooyibambulula nkani eeyi alubo wakabelesya busongo kuti ayibambulule. (Matalikilo 3:15) Leza wakali kuyoobelesya Mwanaakwe Jesu Kristu kuti atufutule kuchibi alufu. Eezi zyakali kuswaanizyaanzi?\nKuti afutule bantu kuchibi alufu zyakeetwa aAdamu, Jehova wakatuma Jesu aanyika kuti ayiisye bantu mbubeelede kupona akuti kumamanino ‘ape buumi bwakwe bube chinunuzyo chabiingi.’ * (Matayo 20:28; Johane 14:6) Jesu wakali kukonzya kunununa bantu nkaambo taakalikwe chibi mbuuli Adamu. Kusiyana aAdamu, Jesu wakaswiilila kusikila kulufu. Mbukunga Jesu taakeelede kufwa, Jehova wakamubusya kuti akapone lubo kujulu. Jesu wakapa kuti bantu baswiilila bakajane buumi butamani bwakasowegwa aAdamu. Bbayibbele lyaamba kuti: “Nkaambo mbuuli kukutaswiilila kwamuntu omwe banji bakaba basizibi, mbubonya obo mukuswiilila kwamuntu omwe banji balaba baluleme.” (BaRoma 5:19) Nkinkaako, chisyomezyo chaLeza chakuti bantu bakapone kukabe kutamani aanyika chiyoozuzikizigwa kwiinda muchinunuzyo chaJesu.\nNzila Jehova njakabambululaayo nkani yakutaswiilila kwaAdamu ituyiisya zyiingi atala anguwe. Taakwe chikonzya kukachizya Jehova kuti amaninsye mulimu ngwaakatalika, ijwi ndyaakamba ‘liyoochita makani ngaakalitumina.’ (Isaya 55:11) Jehova ulatuyanda. Bbayibbele lyaamba kuti: “Luyando lwa-Leza lwamulindiswe lwakaboneka boobu, nkaambo Leza wakatuma Mwanaakwe simuzyalwa-alike munyika, kuti tujane buumi kumaanza aakwe. Olu nduyando ncobeni. Teensi kwaamba kuti swebo twakayanda Leza, pe, pele walo nguwakatuyanda swebo akutuma Mwanaakwe kuti azoobe mulungo wazibi [naakuti chipayizyo chazibi] zyesu.”—1 Johane 4:9, 10.\nTulaachoonzyo chakuti Leza ‘iwatakatukasya Mwanaakwe mwini, pele wakamwaabila ndiswe toonse uyootupa buyo antoomwe anguwe zintu zimwi zyoonse.’ (BaRoma 8:32) Leza wakatusyomezya kuti uyootuchitilaanzi kunembo? Bala chiiyo chitobela.\n^ par 16 Kuti ujane zyiingi atala achinunuzyo, langa chaandaano 5 chabbuku litegwa IBbayibbele Nga Lilatuyiisyaanzi?, lyakapupululwa aBakamboni baJehova alubo lilajanika awebbusayiti iitegwa www.jw.org.\nJehova wakalenga bantu kuti bakkale aanyika kukabe kutamani. Wakatupa Bbayibbele kuti tukonzye kwiiya atala anguwe. Kwiinda muchinunuzyo chaJesu Kristu, Jehova wakapa kuti makanze aakwe akazuzikizigwe\nBuumi buyooba biyeni kwaakweendelezya mfulumende yaLeza iiluleme?


Nehemiya 5 | Bbaibbele lili a Intaneti | Bbaibbele lya Busanduluzi Bwanyika Mpya\nNehemiya wakulesya kudyaaminina (1-13)\nNehemiya tanaakali syaacivwulemwangu (14-19)\n5 Lino kwakali kulila kupati kuzwa kuba Juda baalumi abamakaintu babo kabatongooka banabokwabo ba Juda.+ 2 Bamwi bakali kwaamba kuti: “Tuli banji swebo abana besu basankwa abasimbi. Tweelede kupegwa maila aakulya kutegwa tupone.” 3 Bamwi bakali kwaamba kuti: “Tulapa myuunda yesu, myuunda yamisaansa amaanda eesu kuti zibe zijatilizyo kutegwa tupegwe maila ciindi canzala.” 4 Eelyo bamwi bakali kwaamba kuti: “Twakakweleta mali kutegwa tutele mutelo wamyuunda yesu amyuunda yamisaansa kumwami.+ 5 Lino swebo tuli mbuli banabokwabo,* alimwi bana besu bali mbuli bana babo; pesi bana besu basankwa abasimbi twabalekela kuba bazike alimwi bana besu bamwi basimbi bali kale mubuzike.+ Pele kunyina ncotukonzya kucita nkaambo myuunda yesu amyuunda yesu yamisaansa yaba yabantu bambi.” 6 Lino nindakaamvwa matoongoosi aabo alimwi amajwi aaya ndakanyema kapati. 7 Aboobo ndakaayeeya makani aaya mumoyo wangu, alimwi ndakabajanina mulandu bantu balemekwa abaleli babili, eelyo ndakabaambila kuti: “Umwi aumwi wanu uyanda cinyonamucila kumwanookwabo.”+ Alimwi ndakabapangila muswaangano mupati. 8 Mpoonya ndakati kulimbabo: “Twakacita mbuli mbotukonzya kunununa banabokwesu ba Juda ibakasambalidwe kuli bamasi; pele sena nywebo lino muyanda kusambala banabokwanu,+ alimwi sena beelede kusambalwa kulindiswe?” Bamvwe boobo bakaumuna wi, alimwi bakabula acakwaamba. 9 Kumane ndakati: “Eeci ncomucita tacili kabotu pe. Sena tamweelede kweenda cakuyoowa Leza wesu+ kutegwa basinkondoma bamasi batatusampauli? 10 Alimwi mebo, banabokwesu ababelesi bangu tulakweletesya mali alimwi amaila kubanabokwesu. Ndakomba, atucileke kubbadelesya cinyonamucila.+ 11 Aboobo ndilyonya sunu amubapilusizye myuunda yabo,+ myuunda yabo yamisaansa, myuunda yabo yamaolifa, maanda aabo, cipaanzi camwaanda* camali, camaila, cawaini mupya acamafwuta eezyo nzyomubabbadelesya kazili cinyonamucila.” 12 Eelyo bakati: “Tulabapilusizya alimwi tatukooyanda cintu cili coonse kuzwa kulimbabo. Tulacita mbubonya mbowaamba.” Aboobo ndakabaita bapaizi, eelyo ndakapa baalumi aaba kuti bakonke kuti bacite mbubonya mbuli mbobakasyomezya. 13 Alimwi ndakadikimuna nkomo yacisani cangu yaacamba* akwaamba kuti: “Mbubonya oobu, Leza mwini-mwini amudikimune kuzwa muŋanda yakwe amulukono lwakwe muntu uuli woonse uutaciti kweelana acisyomezyo eeci, alimwi mbubonya oobo muntu ooyo adikimunwe akubula cintu.” Mpoonya boonse mumbungano bakati: “Ameni!”* Eelyo bakatembaula Jehova alimwi bantu bakacita kweelana ambobakasyomezya. 14 Kuyungizya waawo kuzwa buzuba mbwaakandibikka kuba mweendelezi wabo+ munyika ya Juda, kuzwa mumwaka wa 20+ kusikila mumwaka wa 32+ wabulelo bwa Mwami Aritasasita,+ nkokuti mumyaka iili 12, mebo abanabokwesu tatunalide cakulya ceelede mweendelezi.+ 15 Pele beendelezi ibakandisaangunina bakabaminya bantu alimwi bakali kubweza masyekeli* aansiliva aali 40 kuzwa kulimbabo aazyakulya awaini buzuba abuzuba. Alimwi babelesi babo bakali kudyaaminina bantu. Pele mebo tiindakacita oobo+ akaambo kakuyoowa Leza.+ 16 Kuyungizya waawo, ndakatola lubazu mumulimo wakuyaka bwaanda oobu, alimwi tiitwakabweza muunda uuli woonse;+ abalo babelesi bangu boonse bakabungana ooko kuti babeleke mulimo. 17 Kwakali ba Juda abaleli babili bali 150 ibakali kulida atebulu lyangu kubikkilizya abaabo bakaboola kulindiswe kuzwa kumasi. 18 Buzuba abuzuba ndakali kubambilwa* mupoho omwe, mbelele zibotu zili cisambomwe abayuni, alimwi kwainda mazuba aali 10 bakali kutubambila waini munji uusiyene-siyene. Nokuba boobo, tiindakabaambila kuti bandipe cakulya ceelede mweendelezi nkaambo mulimo ngubakali kubeleka bantu aaba, wakali muyumu kale. 19 Kondiyeeya O Leza wangu, undicitile zibotu* akaambo kazintu zyoonse nzyondacitila bantu aaba.+\n^ Mu Chihebrayo, “nyama yesu ili mbubonya mbuli nyama yabanabokwesu.”\n^ Naa “1 pesenti,” nkokuti, mwezi amwezi.\n^ Mu Chihebrayo, “ndakadikimuna camba cangu.”\n^ Naa “Buzuba abuzuba kwiinda mukubelesya mali aangu ndakali kubambilwa.”\n^ Naa “kondiyeeya munzila mbotu.”


Lufutuko Ndwakutambula Buyo Kutali Kuvwola Pe Print\nLufutuko Ndwakutambula Buyo Kutali Kuvwola Pe\nBanakristu boonse balazuminana kuti lufutuko ncipego cakupegwa muluzyalo. Pele, nokuba kuumbulizyigwa kuli boobu, banakristu banji, bacitingaana kabatakubwene kwiindilana kulijanina lufutuko mumilimo yanguzu zyabo, eeco citeendelani alusyomo lwabo.\nKobala umvwe Mangwalo mbwaambilizya cipego calufutuko, acibeela ncoyelede kucita mucipego eeco.\nHudson Taylor, umwi mukambausi wakatumidwe ku China mumusela wa 19th , aciindi cimwi wakalemba kuti:\nKumubisyi omwe-omwe, uuminidwe mukuli uulaa cikkelo, [Yahushua] umwaambila kuti, “Koboola kuli ndime kuno ulyookezye.” Pele nkobacili bantu bamwi bajisi lusyomo pele bacidadanyana kuminwa mikuli. Abalo balitambidwe mumajwi ngeenya aayo. Amumvwisisye majwi ookwa [Yahushua] aamba kuti, ikuti mulimo wako wakuminya, utayimpyi kulidadanyika kubeleka mulimo pe. Malailile Aakwe taali aakuti, “Koya ukabeleke. Utaleki kusikila umanizye,” mbuli muntu umwi mbwanga wasendekezya pe. Pele mukwiimpanya waawo, malailile Aakwe ngakuti, “Koyima kace, tula mulimo ansi, koboola kulindime kuno ulyookezye.” Kunyina pe noliba lyomwe Kristu naakasukuma muntu uukatede kuti azumanane kubeleka pe; kunyina pe naakatuma muntu uufwide nzala, uubulide nguzu, uucisidwe nokuba muntu wuuside kuti aye kuyoobeleka mulimo pe. Kubantu bali boobo, IBbaibbele lyaamba buyo kuti, “Koboola, koboola, koboola.”\nKulisungula abuzuba, kuzunda zinyonyoono zikukopede, akukkala buumi bululeme zyoonse micelo buyo iboola aalufutuko.\nBanakristu balisyomezyedwe kwa ciindi aciindi kuti lufutuko ncipego cakupegwa buyo citakwe muulo. Pele nokuba boobo, kucili muzeezo wakusendekezya kuti, muntu uusyoma weelede kucita cibeela camulimo cimwi kutegwa azumanane kufwidwa luzyalo akufutulwa. Lufutuko ncipego cakupegwa buyo citakwe muulo. Eeco muntu uusyoma awalo ncintu ncazumina, pele tee kayi mulimo wakwe ngwakulisungula akuteelela abuzuba, kulya zintu zisalala, kuliimya, kuzunda masunko azinyonyoono zimukopede, azimwi zinjaanji. Ede kuti taacita boobo, kulangilwa kuti inga wanyangwa cipego citawulwi ca lufutuko.\nUmwi sikutongooka wansiku, Martin Luther, waakaka muzeezo wakusendekezya boobu. Walo wakabuzya mubuzyo wakuti: “Hena taali makani mabotu aakusyoma kuti lufutuko taluzyili muli ndiswe?”\nKulyaaba abuzuba, kuzunda masunko aazinyonyoono zizinga muntu, akupona buumi bweendelana a Mwami Yahuwah, zyoonse eezyo micelo buyo iilibonya mucipego ca lufutuko. Aboobo eeyo micelo, tiikonzyi, alimwi kunyina pe niinga yaba milimo yabululami iiyandika kutegwa muntu azumanane kubaa cipego cakupegwa buyo ca lufutuko.\nLufutuko lyoonse ndwakutambula buyo; kuleka kuvwozyegwa pe.\nTiili milimo ya bululami\nNkaambo aswebo kaindi twakali bafuba-fuba, bataswiilili, basweekede, bayandisya kucita zitondwa. Twakali bazike bazisusi zyaandeene-andeene. Twakali kukkala muzibi mbuli bbivwe. Bantu bakali kutucimwa aswebo twakali kucimana.\nPele ciindi bubotu aluyando lwa Yahushua Mufutuli wesu nizyakayubununwa, wakatufutula. Taakatufutula akaambo kamilimo iiluleme njitwakacita pe, pele akaambo kalweengelelo Lwakwe. Wakatufutula akutusanzya akutupa kuzyalululwa kupya abuumi bupya kwiinda mu Muuya Uusalala. Muli Yahushua Kristu Mufutuli wesu, Yahuwah wakatupa Muuya Uusalala camaanza obilo. Wakacita eezyi kuti tululamikwe muluse Lwakwe akuti tukakone buumi butamani oobo mbotulangila.(Taitas 3:3-7, NKJV)\nPaulu ulizuunyene awalo kwaamba kuti: lufutuko taluli milimo imwi ya bululami muntu njaakabeleka amaanza aakwe pe. Pele, lufutuko nkweengelelwa buyo akuyandwa kuzwa kuli Taata. Kuyungizya waawo, tuuli mulimo wabasyomi kulisalazya mumoza pe. Kunze lyaboobo, eeco cijisi mulimo wakuzyalulula a “kusanzya muntu kuti ayakululwe” acalo ncipego cakupegwa buyo: Muya wa Yahuwah Lwakwe, nguutuminwa ku basyomi boonse basyoma kuti beengelelwe kwiinda mubulowa bwa Yahushua.\nLufutuko, lyoonse kuzwa lili, ncipego cakupegwa buyo.\nLyoonse alimwi kwiinda mu lusyomo\nLino Yahuwah watuyubunwida bululami Bwakwe munzila njalulamika bantu, nzila eeyi tiili yakubamba Mulawo pe. Naba Mozesi abasinsimi balazuminana kuti nzila yokwa Yahuwah njalulamikila bantu boonse, nkusyoma Yahushua Kristu kuli boonse basyoma.\nTaakwe lusalululo pe; nkaambo boonse bakabisya, bakalezya kuba aabulemu mbuli bwa Yahuwah. Pele nkaambo kaluse lwakwe Yahuwah ulabalulamika. Eeci ncipego buyo caluzyalo kwiinda muli Yahushua Kristu wakabanununa. Yahuwah wakapa kuti mulufu lwakwe abe nzila yakulekelela zinyonyoono zyabantu bamusyoma. Eeci ncitondezyo cabululami bwa Yahuwah. Kale-kale Mwami Leza Yahuwah wakali kuleka buyo zinyonyoono zyabantu nkaambo kalweengelelo lwakwe. Pele ono wapa Yahushua kutondezya bululami bwakwe, kutegwa bantu bazyibe kuti Walo uliluleme alimwi nguululamika yooyo uusyoma muli Yahushua.\nSena muntu inga kalisumpula amakani aalufutuko? Peepe, takonzyi. Nkaambo kamulawo nzi? Naa milimo nzi? Peepe, pele nkaambo cintu cipati kuli Yahuwah tiili milimo, pele mulawo wa lusyomo. Aboobo tulakosozya kuti muntu ulalulamikwa kwiinda mulusyomo, kutali mukubamba Mulawo (BaLoma 3:21-28)\nKululamikwa ndibbala lipati ncobeni lyaamba buyo kuti lino muntu walanganyigwa kuti uliluleme. Eelyo muntu nalulamikwa, Yahuwah ubikka bululami bwa buumi bwa Yahushua butakwe cinyonyoono alufu lutakwe mulandu mucibaka ca muntu uusyoma. Lino nasamikidwe bululami bwa Kristu, muntu ulaimikila kunembo lya Yahuwah kabee kunyina naakacitide cinyonyoono pe.\nEeci ncipego cipati cabulemu, pele ncipego cizumanana kuleta zileleko ku muntu. Tacili cipego cakupegwa ciindi comwe buyo kwamana, pe. Webo tolulamikwi nootalika buumi bwa Bunakristu, mpoonya kociyandika kuzumanana kululamikwa kwiinda mubuumi bwakuliimya kulya akupona kotaciti cinyonyoono, peepe, nkaambo kuzunda cinyonyoono acalo ncipego cakupegwa buyo.\nOoyo mulimo ookwa Yahuwah\nPele Yahuwah ulivwubide alweengelelo lunji, alimwi wakatuyanda kapati kwiindilila. Nikuba kuti twakalifwide akaambo kazibi zyesu, wakatupa buumi abusena bwabulemu antoomwe a Kristu kujulu, kutegwa mumisela iicizya Walo akatondezye buvwubi bwa luzyalo Lwakwe bwiindilila zyoonse mukutufwida nkumbu kwiinda muli Kristu Yahushua. Nkaambo inywe mwakafutulwa aluse lwa Yahuwah kwiinda mukusyoma. Tiimwakafutulwa nkaambo kazeezyo nzimwakacita pe. Pele eeco ncipego ca Yahuwah, kutali camilimo yanu, aboobo muntu atalikankaizyi pe. Yahuwah nguwakatulenga. Twakalengwa muli Kristu Yahushua kuti tubeleke milimo mibotu, eeyo Yahuwah njaakatubambila kale-kale kuti twiicite akweendela muli njiyo. (BaEfeso 2:4-10)\nLufutuko kwiinda mu lusyomo ncecitozya muntu kukubaa lufutuko, kutali milimo webo njocita nocengulula meso aako kuzwa kuli Kristu akutalika kusumpula micito yamaanza aako. Inga muntu watalika akulidunda kuti ulikkutide eelyo naliimya kulya maccokoleti ngayandisya kapati, cakwaayanda ncobeni, pele nkaambo walo uyeeya kuti ajisi musamu uugwitinganya mubili, aboobo aliimya kulya nkaambo ooyo musamu ulaa ntenda kuli nguwe. Kunyina nonga walimvwa kusumpuka eelyo nobona Banakristu bamwi bacita cintu nceenya ayebo ncosisikizya kucita, pele nkaambo “munakristu wamasimpe teelede kucita / nokuba kulya / nokuba kunywa / akulangilizya cintu eeco,” ayebo ulaliimya akulilesya zintu eezyo caantangalala.\nMuntu uulimvwa kusumpuka mumoza kwiinda bamwi, utondezya buyo mbwalaa penzi lyakuyandisya lufutuko kwiinda mumilimo yamaanza aakwe. Mukwiimpanya boobo, Paulu waamba kuti, ngu Yahuwah “wakatubamba kuti tupone antoomwe aKristu.” Aboobo mulimo wesu ngwa kusyoma nguzu zya cipego eeco ncaakatwaabila: “Ikuti yebo walilekelela zibi zyako amulomo wako, kuti Simalelo wesu ngu Yahushua, akusyoma mumoyo wako kuti Yahuwah wakamubusya kuzwa kubafu, yebo uyoofutulwa.” (BaLoma 10:9)\nMulengi wesu Nguutulengulula\nAboobo kuti naa muntu umwi kali muli Kristu, walengululwa bupya. Zintu zikulu-kulu zyamana; amulange zyoonse zyaba zipya. Ooyo wacita eezi ngu Yahuwah, walo wakayanzana andiswe kwiinda muli Kristu. Eelyo wakatupa mulimo wakukambauka luyanzano oolu. Lino tukambauka kuti muli Kristu, Yahuwah ulayanzanya bamunyika anguwe, tabalauki zibi zyabo. Aboobo watupa makani aaluyanzano oolu. (2 Bakolinto 5:17-19)\nMulimo wa nzila ya lufutuko ujatikizya zintu zinjaanji kuleka buyo kuyandisya kuvwuna babisyi kuzwa ku lufu luteeli pe. Magolelo eeni ngakubaleta kuti beendelane antoomwe batalike alimwi kumvwana cilongwe ciyumu nta a Mulengi wabo. Ooyu ngo mulimo uukonzya buyo kucitwa a Mulengi wesu Lwakwe alikke. Walo nguutulengulula mu cinkonzya Cakwe, akuyakulula mumoyo wabuntu oobo busalali mbutwakasweekelwa eelyo Adamu naakawida mu cibi.\nLino muntu uusyoma nasalazyidwe, utalika kuba “omwe” a Taata. Lino muciindi cakuti kalipenzya kuliimya zintu zibotu, eelyo ooyo muntu uusyoma natalika kucita kuyanda kwa Yahuwah, mubwini unoocita zintu nzyayandisya ncobeni.\nEeci ncipego citakwe muulo! Lino muntu uusyoma nasalazyidwe, utalika kuba “omwe” a Taata. Lino muciindi cakuti kalipenzya kuliimya zintu zibotu, ooyo muntu uusyoma natalika kucita kuyanda kwa Yahuwah, mubwini unoocita zintu nzyayandisya ncobeni. Ncenciceeci kuteelela ncokutakonzyi kukuvwuna muntu kuti ooko kuteelela kakuli kwakucita buyo ziluleme kuzyila mumoyo wako omwini. Kulikke kuteelela kuzyila mumoyo uusalala nkokutobela kutambulika ku Mwami Yahuwah, alimwi ooko kusalala boobo kujanwa buyo mucipego cakupegwa kuzwa kuli Nguwe.\nKusala nkukwako buno buzuba\nMuuya Uusalala anabwiinga balati, “Boola!” Ayooyo uumvwa makani aaya aambe kuti, “Boola!” Kufumbwa uufwide nyota aboole anywe cabuyo maanzi aapa buumi. (Ciyubunuzyo 22:17)\nAugustine waku Hippo, muna kritsu mutaanzi, sicikolo walwiiyo lwa buleza, aciindi cimwi wakaamba kuti: “Ooyo wakatulenga kakwiina uumugwasya takonzyi kutuvwuna kuti tiitwamuzumizya kutuvwuna.” Lufutuko, kutaanguna alimwi lyoonse kusikila kumamanino, ncipego cakupegwa buyo. Pele cili kuli nduwe kuti naa ulayanda kusala cipego eeco naa pe. Kukosozya ncaakaamba Augustine: Ooyo wakatulenga kakwiina lugwasyo luzwa kuli ndiswe, alimwi kakwiina uumuzumizya, ulatulengulula swebo mbweenya buyo kakwiina lugwasyo luzwa kuli ndiswe.\nAciindi cino, lufutuko ndulwako mukwesu, Kunyina cintu nconga wacita kuti uvwozyegwe cipego citakwe muulo cili boobo pe, kunyina milimo nokuba kuteelela nkokonzya kucita kuti uzumanane kupegwa cipego eeco pe. Lufutuko lulakuletela zyoonse nzyobulide kuti uyakululwe ube mucinkonzya ca bulemu bwa kujulu, alimwi eeco kusanganya antoomwe akuteelela kuzyila mu moyo uusalala akulitolaansi.\nYebo tokonzyi pe kuwina lufutuko. Nokuba boobo, yebo ulakonzya kutambula cipego eeco. “ Mbombubo kuli kulyookezya kubantu ba Yahuwah mbubuli mbwaakalyookezya Yahuwah mubuzuba bwaciloba. Nkaambo kufumbwa ooyo uunjila mukulyookezya kwa Yahuwah walyookezya kuzwa kumilimo yakwe, mbuli Yahuwah.” (BaHebulayo 4:9-10)\nKosala buno buzuba! Kotambula cipego ca Yahuwah ca lufutuko, mpoonya ayebo ulakonzya kulyookezya muli Nguwe.\n“Kufumbwa muntu wazyalululwa muli Yahuwah wakoma nyika. Nkooku kuzunda kukoma nyika yoonse – lusyomo lwesu.”\n(Bala muli 1 Johane 5:4.


Matayo 16 | Bbaibbele Lili a Intaneti | Bbaibbele lya Busanduluzi Bwanyika Mpya\n16 Lino ba Falisi aba Saduki bakaboola kulinguwe, aboobo kutegwa bamusunke, bakamwaambila kuti abatondezye citondezyo kuzwa kujulu. 2 Mpoonya wakabaingula kuti: “[[Kwaba kumangolezya mulizyibide kwaamba kuti, ‘Buyooca kabotu, nkaambo kujulu kwasubila,’ 3 alimwi mafwumofwumo mulaamba kuti ‘Sunu kunooli mpeyo amvwula nkaambo kujulu kwasubila pele kuli makumbi aasiya.’ Mulizyi kupandulula mbokulibonya kujulu, pele tamukonzyi kupandulula zitondezyo zyaziindi eezyi.]]* 4 Izyalani libi alimwi lyabumambe liyandisya kupegwa citondezyo, pele kunyina citondezyo ncoliyoopegwa ccita buyo citondezyo ca Jona.” Mpoonya wakaunka wabasiya. 5 Lino basikwiiya bakazabukila mutala eliya, alimwi bakaluba kubwezelezya zinkwa. 6 Jesu wakabaambila kuti: “Amulangisye alimwi amucenjele abumena bwaba Falisi aba Saduki.” 7 Aboobo bakatalika kwaambilana kuti: “Tiitwabwezelezya cinkwa nociba comwe.” 8 Naakazyiba boobo, Jesu wakati: “Sena nkaambo kakuti tamujisi zinkwa ncomwaambilana boobu nywebo nobasilusyomo luniini? 9 Sena tamunakabona kaambo, naa sena mwaluba zinkwa zyosanwe nzibakalya bantu bali 5,000 alimwi amweelwe wamitaanga yabufwefwelenga njomwakabweza? 10 Naa sena mwaluba zinkwa zili ciloba nzibakalya bantu bali 4,000 alimwi amweelwe wamitaanga mipati yabufwefwelenga njomwakabweza? 11 Ino nkaambo nzi tiimwazyiba kuti tiindali kumwaambila makani aazinkwa? Pele amucenjele abumena bwaba Falisi aba Saduki.” 12 Mpoonya bakazyiba kuti wakali kwaamba kuti bacenjelele njiisyo zyaba Falisi aba Saduki kutali bumena bwazinkwa. 13 Lino naakasika mucooko ca Kaisaleya Filipi, Jesu wakabuzya basikwiiya bakwe kuti: “Ino bantu baamba kuti Mwana wamuntu nguni?” 14 Bakaingula kuti: “Bamwi baamba kuti Johane Mubbapatizi, bamwi balati Elija, pele ibamwi baamba kuti Jelemiya naa umwi wabasinsimi.” 15 Eelyo wakababuzya kuti: “Ino nywebo mwaamba kuti ndime ni?” 16 Simoni Petulo wakaingula kuti: “Nduwe Kilisito, Mwana wa Leza muumi.” 17 Mpoonya Jesu wakamwaambila kuti: “Ulilelekedwe Simoni omwana wa Jona, nkaambo tali muntu uulya maila pe wakuyubunwida, pele ngu Taata uuli kujulu. 18 Andime ndikwaambila kuti: Nduwe Petulo, aboobo amwala ooyu mpondiyooyakila mbungano yangu alimwi taikazundwi amilyango ya Cikkalilo Cabafwu.* 19 Ndiyookupa makkii aa Bwami bwakujulu, eelyo kufwumbwa ncoyooanga anyika cinooli cakaangwa kale kujulu, alimwi kufwumbwa ncoyooangulula anyika cinooli cakaangululwa kale kujulu. 20 Mpoonya wakalomya kulailila basikwiiya kuti bataambili muntu uuli woonse kuti ngo Kilisito. 21 Kuzwa ciindi eeco, Jesu Kilisito wakatalika kutondezya basikwiiya bakwe kuti weelede kuunka ku Jelusalemu akuyoopenzyegwa kapati abapati, basilutwe babapaizi abalembi mane akujaigwa, mpoonya akuyoobusyigwa mubuzuba bwatatu. 22 Lino Petulo wakamutola ambali akutalika kumukalalila kati: “Kolyeengelela Mwami; eeci tacikakucitikili pe.” 23 Pele Jesu wakamufwutatila Petulo akumwaambila kuti: “Koya kusyule lyangu, Saatani! Uli cilebyo kulindime nkaambo uli amizeezo yabantu ikutali ya Leza.” 24 Mpoonya Jesu wakaambila basikwiiya bakwe kuti: “Ikuti umwi kayanda kunditobela, aliimye akunyamuna cisamu cakwe cakupenzyezya akuzumanana kunditobela. 25 Nkaambo kufwumbwa uuyanda kufwutula buumi bwakwe uyoobusweekelwa, pele kufwumbwa uusweekelwa buumi bwakwe akaambo kandime uyoobujana. 26 Nkaambo nimpindu nzi muntu njajana ikuti wavwuba nyika yoonse pele wasweekelwa buumi bwakwe? Naa, ncinzi muntu ncayoopa kuti anunune buumi bwakwe? 27 Nkaambo Mwana wamuntu uyooboola abangelo bakwe mubulemu bwa Bausyi, mpoonya uyoopilusyizya umwi aumwi kweelana amilimo yakwe. 28 Ncobeni ndimwaambila kuti nkobali bamwi ibaimvwi aano batakafwi kusikila bakasaangune kubona Mwana wamuntu kaboola mu Bwami bwakwe.”\n^ Makoma atondezya majwi aatamo mumabbuku amwi aakaindi pele aajanika muli amwi.\n^ Amubone Makani Aayungizyidwe 8.


Cisyomyo Ciinda Kubaa Nguzu Mumulengalenga! Print\nCisyomyo Ciinda Kubaa Nguzu Mumulengalenga!\nMangwalo ajisi cisyomyo ciila nguzu zyoonse. Pele cintu cuusisya ncakuti, kanjikanji muntu tazyi nkocibede cisyomyo eeci nokuba kuti cisisidwe antangalala.\nSaatani wakasisa cisyomyo eeci, akucivwunikila kunze lya mazina aabaleza bamituni mbuli lyakuti mwami, alyakuti leza—aayo mazina buyo aamulimo ngwabeleka aapegwa kufumbwa leza wakafwalwa mbweenya buyo.\nYahuwah uyanda kuti eeco cisyomyo cili mu zina Lyakwe cizyibwe akataa bantu akubelesyegwa ciindi coonse. Ncenciceeci Mangwalo ncaayinduluka ziindi zinjaanji kwaambila muntu uubala akusyoma kuti “Koompolola zina lyokwa Yahuwah,” (1 Makani 16:8) alimwi aabo batobela akucita boobu balisyomezyedwe kupegwa bwiinguzi (Intembauzyo 50:15). Cili boobo nkaambo muzina Lyakwe eelyo, kuli nguzu zipati kwiinda cintu coonse cakalengwa munyika amumulengalenga woonse! Eeco ncecisyomyo cilaa nguzu ncobeni! Eeco cisyomyo cakabambilwa kugwasya kufumbwa muntu ncabulide alimwi kufumbwa ciindi nabulide cintu.\nNdizina lyeenzu eeli\nKu Mulengi wesu, nkokuzyila buumi boonse. Izina Lyakwe, nokuba kuti ndizina limvwika bweenzu, lipandulula mbwabede bwini Walo ambwali Singuzyoonse uuliponena kakwiina uumupa buumi. Izina Lyakwe ndibbala lyakucita cintu, ndibbala lilailila cintu kuti cibe. Ngaaya mabala aamba cintu kuba: ndime, cili, tuli, ndakali, twakali, ndili, ndi, alyakuti ndicili. Woonse aaya mabala aagaminina kwaamba Nguwe mbwabede, mbwaakabede, alimwi mbwanoobede lyoonse kukabe kutamani.\nEelyo Mozesi naakabona kavwuna kavwilima kuyaka mulilo pele kakatapyi, walo wakabuzya kuti nguni ngwati kaambe kuti nguwamutuma; mpoonya bwiinguzi mbwaakapegwa kubusandulula kuzwa mu Cikuwa, bwakali kwaamba kuti “IME NDENDIME NDIME: alimwi Walo wakaamba akuti, Mboobu mbotikaambile bana ba Isilayeli, IME wanditumina kuli ndinywe.” (Kulonga 3:14, KJV)\nPele bbala litaanzi lini, nokuba boobo, ndyakuti: kuba. “Ba! Ba! Ukabaambile kuti Ba nguwanditumina kuli ndinywe.”\nIbbala lyakuti Ba, mumulaka waci Hebulayo, lilembwa kuti hayah.\nKuli nguzu mu zina eelyo!\nKuli nguzu muzina lya bulemu. Kumwi kulibanda kwakali kucitwa mucisi ca Korea muciindi bantu nibakali kulwana nkondo kwakali kwakuti, “Hayah!” Nokuba mazubaano, bantu nobayiya misyobo yakulwana bayiisyigwa kupozomoka kwaamba bbala lyakuti “hiyah” kutegwa bakkazyike camba akuliyungizya busungu eelyo nobabbontana mfwaindi a kuumputana zibbakala asinkondonyina.\nBashinshimi ba Yahuwah abalo bakalizyi kabotu nguzu zili muzina lyabulemu. Mu Matalikilo 12:2, Yahuwah wakaambila Abramu kuti: “Ime njookuleleka akukupa kuti zina lyako likalemenene; alimwi webo uyooba cileleko kuli bamwi.”\nAbramu wakali lelekedwe kale aciindi eeco, aboobo [Yahuwah] wakali kumuyungizyila buyo zileleko zyakali kuyooboola kumbelaa mazuba. Aboobo kubelesya bbala lyakuti “hayah” mutwaambo mbuli tootu, ncecitumina nguzu zyabulemu kuti zijate mulimo, akuti eeco casyomezyegwa cicitigwe ncobeni mbuli mbocaambidwe —Abramu uyoolelekwa nkaambo kakuti [Yahuwah] nguwamusyomezya akusungula cintu eeco kuti cicitike.\nBashinshimi bakali kubelesya bbala lya hayah eelyo nibakali kutumina nguzu zyokwa [Yahuwah] kuti zikajate mulimo mumazuba aazya kumbele. Kwiinda mukubelesya bbala eeli lyakucita cintu nokuba kucitika cintu, balo bakali kuvwuzya koompolweda … nguzu zyabulemu kuti zizuzike ncolyaamba bbala eelyo … Eelyo bantu bobile nibakali kupangana cizuminano, cimwi akataa zintu zyakali kwaambwa lyakali bbala lyakuti hayah.\nCimwi ciindi nilyaabelesyedwe bbala lya “hayah” cijwanwa mu Kulonga 3:14 eelyo [Yahuwah] naakali kwaambila Mozesi zina Lyakwe. Walo waamba kuti: IME (Hayah) NDE NDIME (Hayah).\nNkaambo kakuti zina lyabulemu lyakuti, …[Yahuwah] lyakali zyibidwe kuzwa kaindi loko … eeci ciyubunuzyo cilibonyaanga cilomya kututondezya kuti ooyo Leza [Eloah] wakapanganya cizuminano, ngweenya ngo Leza uubambilila cizuminano eeco. Aboobo, kampango ka Kulonga 3:14, aayo makani aayinda kutondezya buyo zina munzila eeyi: “IME NDE NDIME;” ooku nkukonkezya kwa bulemu kulyaamba kuti Walo nguuyendelezya zintu zyoonse.1\nAaya ngamaseseke aanguzu zisisidwe muzina lyabulemu, alimwi eeci ncecipa kuti eeli zina lyabulemu libe cisyomyo cini ciinda kubaa nguzu atalaa zyoonse zilengedwe munyika amumulengalenga.\nCisyomyo cili muzina eeli\nIzaya 55:11 uyubununa kasimpe kakankamanisya kakuti ijwi lini lya Mwami Yahuwah, alyalo lijisi nguzu muli lwalyo, inguzu zyakulengelezya cintu kuti cicitike ncobeni mbweenya mbulyaamba jwi: Ijwi lyangu talikazyokeli cinkwamaanza kuli Ndime pele liyoocita mulimo ooyo ngweekalitumina kucita.”\nOolu luzyibo, kusanganya antoomwe anguzu zili muzina lyabulemu, ncecikopolola ciyobwedo ca zileleko cili Kujulu, akutumina nguzu zyabulemu zyoonse ooko nkwabede sikwiiya mubombe moyo, ooyo walo kwiinda mulusyomo lwakwe, uujatilide akutalekezya cisyomyo cabulemu, mbeenya mbuli Jakobo naakali kutingaana amungele wabulemu, mbwaakakaka kumulekezya kusikila wamupa cileleko.\nMu kusilikwa mubili, mizeezo nokuba mbwalimvwide mumoyo muntu; mu kukwabililwa; mu kulekelelwa zinyonyoono, akusalazyigwa, akubambululwa; mukuzunda cinyonyoono … alimwi kufumbwa mucintu cili coonse ncobulide, izina lyabulemu lini ncecisyomyo ncoyelede kutamauka. Nkaambo inguzu ziyandika kuti eeco cisyomyo cicitigwe akuzuzikwa, zyili ncobeni mujwi Lyakwe!\nMbombuboobu mulengalenga mbuwakalengwa. Izina lilaa nguzu lyokwa Yahuwah lyakainduluka kwaambwa ziindi zinjaanji.\nDavida wakapandulula mbuyakalengwa nyika naakati: “Ayilemeke Yahuwah nyika yoonse, bamukombe boonse bakkede ansi.\nNkaambo mbwaakakananina buyo cakacitika, mbwaakalailila buyo cakaba mbubonya.” (Intembauzyo 33:8-9, KJV) Alimwi Walo ncaakali kwiinduluka kwaamba, ciindi comwe-comwe, kumwi kapa malailile kuti cilengwe cintu cimwi, lyakali zina Lyakwe.\nO Mumuni … ko BA!\nO nyika njumu … ko BA!\nNyika njumu yakaba.\nO Mweemvwe … ko BA!\nKufumbwa cintu ciliko sunu, cakaba kwiinda munguzu zyakali mujwi ndyaakapozya kwaamba zina lya bulemu lilaa nguzu zipati zyakulenga.\nKutambula cisyomyo eeco\nNcenciceeci Mwami Yahuwah ncatakonzyi kubeja. Ikuti kakuli cintu catakaliko kaindi, eeco cintu cilatalika akuba ndeenya buyo eelyo Walo napozya kwaamba Jwi Lyakwe.\nNceciceeci ncotulaililwa kuti toonse tweelede kumwiita muzina lyakuti Yahuwah. Njenzila eeyi mbotukonzya kuzunda nkondo njotulwana cinyonyoono. Kufumbwa cintu ncobulide ncobeni mubuumi bwako, mubukkale abuzumi bwako, mukukkomana kwako, akugwasyigwa kuzunda cinyonyoono, ulitambidwe kale kuyaamina ku lugwasyo ndosyomezyedwe muzina lyabulemu.\nIzina Lyakwe, Kuba, antoomwe acintu ncobulide, eeco ncisyomyo citalika kuzuzikwa ndeenya buyo notambula cisyomyo eeco kwiinda mu lusyomo lwako.\nNkabela, ninzi ncoyanda yebo? Ijwi Lyakwe buno buzuba lyaambila nduwe kuti:\nKolekelelwa zinyonyoono zyako.\nKosalazyigwa mumoyo wako.\nKolengululwa muciimo cabulemu.\nNcencico ncocaambilizya eeci kwiita zina lyokwa Yahuwah. Nkaambo kakuti majwi ookwa Yahuwah alaa nguzu zyabulengi eezyo zyakapa kuti zyoonse zilengedwe zilibonye, kuti aayo majwi aambwa calusyomo amuntu uupona buumi bwakwe kalyaabide cakumaninina ku luyando Lwakwe, aba cishinshimi cilizuzika ncobeni .\nAboobo, eelyo noompolola zina lya Yahuwah, eelyo nozumizya lusyomo lwako kuti lujatilile mucisyomyo ca zina Lyakwe, nkabela Jwi Lyakwe lilazuzikwa ncobeni mubuumi bwako. Paulu wakalivwisyide ncobeni nguzu zyili boobu. Mu BaHebulayo 11, walo wakapandulula kuti: “Lino kusyoma nkutadonaika muzintu nzyotulangila akusinizya kuti eezyo zintu nzyotutaboni nkozili ncobeni.”\nYahushua wakati, “Kufumbwa ncomuyookumbila muzina lyangu ndiyoomucitila kutegwa Taata akalemekwe kwiinda mu Mwanaakwe. Coonse ncomutikumbile muzina Lyangu, ndiyoomucitila.(Johane 14:13, KJV) Ooyu tuuli muncini wakuumya njuka a kkelele cakuti nkwiide kupunda kufumbwa ncoyanda mpoonya wapegwa, nee pe. Pele mbweenya mbuli lyoonse, zisyomyo zya Yahuwah zipegwa pele buyo kuti watobela luyando Lwakwe luyubunudwe mu Mangwalo.\nNokuba boobo, eeci cisyomyo cilaa nguzu zipati ziteezyekwi, njenzila yokwa Yahuwah njaakatubambila kuti tuzwidilile akuzunda mumasunko. Eelyo lusyomo lwako nolumvwisisya nguzu zyakuzuzika cisyomyo eeco kuti nkozili ncobeni muzina lyokwa Yahuwah, yebo inga wazyiba ncobeni omwini kuti ulakonzya kupozya kwaamba zina eelyo amulomo wako mpoonya cacitigwa ncoyanda, cacitigwa kutali mukaambo kabubotu nobuceya buti muli nduwe pe, pele nkaambo kakuti Walo nguni mbwabede ncobeni: Walo ngo Mulengi; akuti Walo nguni: ngu Uso uukuyanda.\nKoita zina lyokwa Yahuwah. Walo ulangila nduwe kuti umwiite zina Lyakwe! Ijwi Lyakwe kuli nduwe buno buzuba ndyakuti: “Kusikila ono tamunakumbila cintu muzina lyangu: Amukumbile, mulatambula kutegwa mutangale kapati.”. (Johane 16:24, KJV)


4 Imuntu amana kutulingula atubone kuti tuli babelesi ba Kilisito alimwi ababanzi bamaseseke aa Leza. 2 Kunze lyaboobo, kujatikizya makani aaya, iciyandika mubabanzi ncakuti bakajanike kabasyomeka. 3 Lino kulindime tacikwe makani abuniini kuti ndeelede kulingulwa andinywe naa ankuta yabantu. Nondiba ndime tandililinguli ndemwini pe. 4 Nkaambo manjezyeezya aangu alisalede munzila zyoonse. Pele eeci tacindipi kululama pe, pele ooyo undilingula ngu Jehova. 5 Aboobo mutabeteki cintu cili coonse kacitanasika ciindi ceelede, kusikila Mwami akaboole. Walo uyooyubununa zyintu zyamaseseke zicitilwa mumudima akubikka antangalala makanze aamumyoyo yabantu, mpoonya umwi aumwi uyoolumbaizyigwa a Leza kweelana amilimo yakwe. 6 Lino bakwesu, ndaamba zyintu eezyi kujatikizya ndime alimwi a Apolo kububotu bwanu kutegwa kujatikizya ndiswe mwiiye mulawo ooyu wakuti: “Mutaindilili zyintu zilembedwe,” kutegwa mutalisumpuli akubona umwi kuti mubotu kwiinda umbi. 7 Nkaambo ino nguni uukupa kwiindana amuntu umbi? Mubwini, ino ncinzi ncojisi ncowatakapegwa buya? Lino ikuti naa mubwini wakapegwa buya, ino nkaambo nzi ncolidunda mbuli kuti tiiwakapegwa buya? 8 Sena nobaalumi nywebo mwakazijana kale zyoonse nzyomuyandika? Sena mwakavwuba kale? Sena mwakatalika kale kulela kamuli bami swebo katutako? Ncobeni ndiyeeya kuti nocali cibotu ikuti nomwalitalikide kale kulela kamuli bami, kutegwa andiswe tulele katuli bami andinywe. 9 Nkaambo kulindime cilibonya kuti Leza swebo tobatumwa watucita kuba bamamanino kuya acibumbili katuli bantu beelede kufwa, nkaambo twaba ceebezyo mubbuwa lyazisobano kunyika, kubangelo alimwi akubantu. 10 Tuli bafwubafwuba akaambo ka Kilisito, pele nywebo mulicenjede muli Kilisito; tatujisi nguzu, pele nywebo muli anguzu; nywebo mulalumbaizyigwa, pele swebo tulasampaulwa. 11 Nokuba kusikila kuciindi cino tulazumanana kufwa nzala, kufwa nyota, kubula zisani, kudinkaulwa, kutuntulika, 12 alimwi akubeleka milimo iiminya amaanza eesu. Ibantu batutukila, tulabaleleka; notupenzyegwa tulaliyumya cakukkazyika moyo; 13 ibatubejelezya tulabaingula amoyo mubombe; kusikila lino twaba mbuli mafwuse aanyika, mbuli tombe lyazyintu zyoonse. 14 Ndimulembela zyintu eezyi, ikutali kuti ndimuusye nsoni, pele kuti ndimulaye mbuli bana bangu bayandwa. 15 Nkaambo nokuba kuti mulakonzya kuba abasolozi* bali 10,000 muli Kilisito, mubwini tamujisi bamauso banji pe; nkaambo muli Kilisito Jesu ndaba uso kwiinda mumakani mabotu. 16 Aboobo ndimukombelezya kuti mwiiye ndime. 17 Nkakaambo kaako ndimutumina Timoteyo, mbwaanga mwanaangu uuyandwa alimwi uusyomeka mu Mwami; eelyo uyoomwiibalusya nzila zyangu kujatikizya Kilisito Jesu, mbubonya mbondili mukuyiisya mumasena oonse mumbungano imwi aimwi. 18 Bamwi akati kanu balalisumpula mbuli kuti tandikabooli kulindinywe. 19 Pele ikuti kakuli kuyanda kwa Jehova ndilaboola kulindinywe cakufwambaana, alimwi tandikabikkili maano kukuzyiba zyintu nzyobaamba aabo balisumpula, pele kukuzyiba nguzu zyabo. 20 Nkaambo mubuumi bwamuntu, Bwami bwa Leza tabutondezyegwi kwiinda muzyintu nzyaamba pe, pele nkwiinda mukuba anguzu zya Leza. 21 Ino ncinzi ncomuyanda? Sena ndikaboole amusako kulindinywe, naa aluyando alimwi amoyo mubombe?\n^ Nkokuti, “bantu ibakali kulanganya naa kukwabilila bana.”


Bulwazi Bwasyuga—Mbomukonzya Kucesya Ntenda Yakuba Abulwazi Oobu\nSinsimuka! | September 2014\nAMUBALE MU Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Myanmar Nepali Norwegian Oromo Pangasinan Polish Portuguese Punjabi Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Turkish Twi Ukrainian Urdu Vietnamese Xhosa Zulu\nBulwazi Bwasyuga—Sena Inga Mwalikwabilila?\nBULWAZI bwasyuga buyaabwiindila kuvwula cakuti bwaba bulwazi bujatikizya nyika yoonse. Kuli misyobo yobilo yabulwazi bwasyuga. Musyobo wakusaanguna wabulwazi bwasyuga kanji-kanji utalikila kubwana, alimwi calino bamadokota tabazyi mbobakonzya kubukwabilila. Mucibalo eeci tulabandika musyobo wabili wabulwazi bwasyuga, bwalo ibudumide kapati.\nNokuba kuti kaindi bulwazi oobu bwakali kujanika buyo kubantu bapati, pele mazuba aano bwatalika kujanika akubana. Nokuba boobo, basyaazibwene baamba kuti ntenda yakuba abulwazi oobu ilakonzya kucesyegwa. Kuba aluzyibo lusyoonto buyo kujatikizya bulwazi oobu bubyaabi kulakonzya kumugwasya kapati. *\nIno Bulwazi Bwasyuga Buli Buti?\nOobu mbulwazi bupa kuti muntu abe asyuga wiindilide mubulowa. Bulwazi oobu inga bunyonganya nzila yakulonzya syuga kuzwa munsinga zyabulowa kuya mumaseelo mwalo muuyandika. Eeci cipa kuti zizo zimwi ziyandika kapati zinyonyooke alimwi akunyonganya mbobweenda bulowa, calo cikonzya kupa maulu naa minwe yakumaulu kukosolwa, koofwaala, alimwi akuba abulwazi bwansa. Mweelwe mupati wabantu baciswa bulwazi bwasyuga balafwa amalwazi aamoyo naa kulebuka mubili.\nKuvwula kapati kwamafwuta mumubili ncecintu cipati citalisya bulwazi oobu. Basyaazibwene basyoma kuti kuvwula kwamafwuta mwida alimwi amumusana cilakonzya kutondezya kuti muntu uli muntenda yakuciswa bulwazi oobu. Ikwaambisya mafwuta aali kumubeengwa alimwi akumuni, kuboneka kuti ngaapa kuti syuga uuli mubulowa kauteendi kabotu mumubili. Ino ncinzi ncomukonzya kucita kutegwa mulikwabilile?\nNzila Zyotatwe Zikonzya Kucesya Ntenda Yakuba Abulwazi Bwasyuga\n1. Amupimye kutegwa muzyibe syuga uuli mubulowa ikuti kamuli akati kabaabo bali muntenda yakuciswa bulwazi oobu. Bulwazi bwasyuga oobu kabutanatalika, muntu inga uba asyuga wamubulowa wiindilide asyoonto kwiinda mboweelede kuba. Nokuba kuti kuba asyuga wiindilide kapati naa wiindilide asyoonto takuli kabotu, kuli kwiindana kuliko: Bulwazi bwasyuga bulakonzya kucesyegwa nokuba kuti bulwazi tabukonzyi kumanina limwi. Kulubazu lumwi, aabo ibajisi syuga wiindilide asyoonto, bacikonzya kuucesya kusika waawo mpoweelede. Kuba asyuga wiindilide asyoonto inga kakutajisi zitondezyo zilibonya. Aboobo, muntu takonzyi kuzyiba. Malipooti atondezya kuti bantu babalilwa ku 316 miliyoni nyika yoonse bajisi bulwazi bwasyuga wiindilide asyoonto; pele banji tabazyi kuti bali mubukkale oobu. Mucikozyanyo ku Unites States, 90 pesenti yabantu bajisi bulwazi oobu tabazyi kuti balibujisi.\nNokuba boobo, kuba asyuga wiindilide asyoonto kulajaya. Alimwi kunze aakusololela kubulwazi bwasyuga wiindilide, kuba asyuga wiindilide asyoonto lino kwaambwa kuti kulijisi ntenda mpati yakunyonganya mizeezo. Ikuti kamuneneede kapati, kamutanyanyaasyi mubili, alimwi naa kuti mumukwasyi kuli bakacisidwe bulwazi bwasyuga, ambweni andinywe inga kamujisi syuga wiindilide asyoonto. Kupimwa inga kwamugwasya kuzyiba.\n2. Kamusala zyakulya zijisi busani. Inga mwagwasyigwa kwiinda mukutobela nzila eezyi zitobela kuti naa kacikonzyeka: Kamucesya kulya kwiinda mbomwakali kulya kaindi. Muciindi cakunywa zyakunywa zijisi syuga, azyeezyo zilembedwe kuti carbonated, kamunywa maanzi, tii, naa kkofi. Muciindi cakulya zyakulya zisyubwidwe, cakutaciindizya kamulya cinkwa cipangidwe awiiti uutasyubwidwe, mupunga alimwi apasita. Kamulya nyama iinyina mafwuta, inswi, alimwi abunyangu.\n3. Mutani kwiile kukkala buyo. Kunyanyaasya mubili kulakonzya kucesya syuga mubulowa alimwi akumugwasya kutaciindizya kuneneya. Syaazibwene umwi wakaamba kuti ciindi cimwi ncomweebelela TV, kamucibelesya kunyanyaasya mubili.\nTamukonzyi kucinca mbomupangidwe, pele mulakonzya kucinca mbomupona. Kusolekesya kulikoonse nkotukonzya kucita kutegwa buumi bwesu bube kabotu kulagwasya kapati.\n^ par. 3 Sinsimuka! taitubikkili milawo kujatikizya musyobo wazyakulya naa bubambe bwakunyanyaasya mubili. Umwi aumwi weelede kulanga-langa nzila zikonzya kumugwasya, alimwi katanasala zyakucita mumakani aabusilisi weelede kubuzya musilisi.\nIno mwakazyiba buti kuti muli muntenda yakuciswa bulwazi bwasyuga?\nNindakajana mulimo mupya, dokota wakandipima akundaambila kuti ndilangilwa kuciswa bulwazi bwasyuga ikuti tiindabweza ntaamu cakufwambaana. Kwakali zintu zyone izyakali kundibikka muntenda: Ndakali kuzwa mumusyobo bantu banji mobajisi ntenda yakuba abulwazi bwasyuga, mumukwasyi mwakali bulwazi bwasyuga, ndakalineneede kapati, alimwi kunyina nindakali kunyanyaasya mubili. Mbwaanga tiindakali kukonzya kucinca zintu zyobilo zyakusaanguna, ndakayeeya buyo kuti ndisole kucinca zyeezyo zyobilo zyamamanino.\nIno ncinzi ncomwakacita?\nNdakaunka kuli dokota uucibwene, iwakandipandulwida bulwazi bwasyuga mbobuswaangene azyakulya, kunyanyaasya mubili alimwi akuneneya. Ndakaba amakanze aakucinca buumi bwangu. Ndakatalika kulya zisyumani kanditanalya zyakulya zimbi. Eeci cakali kundipa kutalya kapati zyakulya zyatakajisi busani kapati. Alimwi ndakatalika kucita zintu zinyanyaasya mubili, cintu ncondakalekede kucita kwamyaka minji.\nIno mwakazwidilila buti?\nMumyezi iili 18, makkilogilamu aamubili wangu akawa a 10 pesenti. Ndilikanzide kutacita zintu zikonzya kunyonganya mubili wangu alimwi. Kwaamba masimpe, bulwazi bwasyuga tabweelede kuubya-ubya!\nMAKANI AAYEEME AMUTWE UULI ACIVWUMBYO Mbomukonzya Kulwana Penzi Lyakukatala Kapati Mumizeezo\nNCOLYAAMBA BBAIBBELE Mupailo\nLUGWASYO KUMIKWASYI Mbomukonzya Kuleka Kubikkilila\nBulwazi Bwasyuga—Sena Inga Mwalikwabilila?\nMAKANI AAJATIKIZYA BANTU BAKAINDI Bana Spain Bakabatanda Ba Morisco\nSENA CAKALENGWA BUYA? Maseelo Aagwasyilizya Nsozi Kuzyiba Zintu Izyeenda Mbozili Afwaafwi\nKusumpya Kucita Zyintu\nLeza Watuma Musa ku Egepita\nMabala Amusale naa muyanda kukkopa zyakamwaigwa SINSIMUKA! September 2014 | Mbomukonzya Kulwana Penzi Lyakukatala Kapati Mumizeezo\nSeptember 2014 | Mbomukonzya Kulwana Penzi Lyakukatala Kapati Mumizeezo\nSINSIMUKA! September 2014 | Mbomukonzya Kulwana Penzi Lyakukatala Kapati Mumizeezo